Lau atxilotu, bart Azpeitian izandako istiluetan

Ertzaintzak jakinarazi duenez, lau izan dira atxilotutako gazteak; 19 urteko, 18 urteko, 15 urteko eta 14 urtekoak, hain zuzen. Atxilotutako zenbaitek Zarauzko komisaldegian igaro dute gaua, baina dagoeneko askatu dituzte. Uztarriak jakin ahal izan duenez, gainera, hainbat dira gertakarietan zauritutako gazteak. Gaur arratsalderako elkarretaratzea deitu dute 18:30ean, plazan.

Istiluak izan dira bart Izarraizko Atea parkearen inguruan. Ertzaintzak jakinarazi duenez, lau izan dira atxilotutako gazteak; 19 urteko, 18 urteko, 15 urteko eta 14 urtekoak, hain zuzen. Desordena publikoa egotzita atxilotu dituzte. Atxilo eraman zituzten gazteetako batzuk Zarauzko komisaldegian igaro dute gaua, baina dagoeneko aske utzi dituzte. Uztarriak jakin ahal izan duenez, gainera, hainbat dira gertakarietan zauritutako gazteak.

Gauerdia jota hasi ziren istiluak Izarraizko Atea parkean, Ertzaintza lekura bertaratu zenean. Ordurako jende ugari zegoen Ikasberriko aparkalekuan nahiz Izarraizko Atea parkean. Han zeuden gazteetako batzuk aurre egin zieten ertzainei, hainbat objetu jaurtiz. Ertzainak lekutik alde egin eta minutu gutxiren buruan itzuli ziren lekura. Ordurako Izarraizko Atea parkaren inguruan ziren beste hainbat ertzain auto eta furgoneta ere. Gazteek aurre egin zieten ertzainei, eta orduan lehertu ziren istiluak.

Ertzaintzak kaleratu duen oharrean adierazi duenez, "300-400 pertsona inguru zeuden ikastolako aparkalekuan, alkohola edaten, musika ozen jarrita eta bengalak piztuta". Hain zuzen, "makrobotiloi" gisa izendatu dute atzokoa, eta esan du han zeuden gazteek "harriak, boteilak eta bengalak" bota zizkietela ertzainen kotxeei, horietako bati aurreko kristala hautsiz. Era berean, istiluak tarteko, hiru ertzain arin zauritu zirela jakinarazi dute. Ertzaintzak Uztarria.eus-i esan dionaren arabera, agenteek defentsak erabili behar izan zituzten lekua desalojatzeko. Besteak beste, mota desberdinetako foam jaurtigaiak baliatu zituzten gazteak sakabanatzeko.

Istiluak ez ziren han amaitu. Ertzainek Sanjuandegira jo zuten jarraian, eta han ere gazteen kontra jo zuten. Ertzaintzaren arabera, 01:30 aldera atxilotu dute 18 urteko gaztea, aurrez izandako istiluekin lotuta. Atxiloketaren harira, are gehiago berotu zen giroa, eta Ertzaintzaren arabera, gazteek hainbat objektu jaurti zizkieten ertzainei. Poliziek jakitera eman dutenez, orduan atxilotu dituzte 14 eta 15 urteko gazteak.

Erreakzioak segidan

Gertakariaren eta ondorengo uneen hainbat bideo zabaldu dira sare sozialetan, eta izan dira gertatutakoa salatu dutenak ere. Urola Erdiko GKSk eta Azpeitiko Ernaik, adibidez, Ertzaintzaren jarrera salatu dute Twitterren, baita Azpeitiko EH Bilduk ere. Azpeitiko EAJk, berriz, "gogor" salatu ditu bart jazotako gertaerak.

#Azpeitia

Gogor salatzen dugu bart Izarraizpeko atean gazteon kontra izan zen biolentzia poliziala eta atxilotutako pertsonen berehalako askatasuna exijitzen dugu! pic.twitter.com/LXYF0oVBAw — Urola Erdiko GKS (@GKS_UrolaErdia) May 23, 2021

Gogor salatze deu atzo ertzañek gaztiekiko euki zeben jarrera bortitze eta desproportzionala eta atxilotuen berehalako askatasune exijitze deu. Gaztiok ez gea kriminalak. Adi mobilizaziyuei!!!! — Azpeitiko Ernai (@ErnaiAzpeitia) May 23, 2021

Atzoko gertakariak erabat lekuz kanpokoak eta desproportzionatuak izan ziren. Gure elkartasuna atxilotu eta jipoitu zituztenekin. Beste behin ere, agerian geratu da polizia eredua goitik behera aldatu beharra. Arratsalderako deitutako kontzentrazioarekin bat egiten dugu. — EHBilduAzpeitia (@EHBilduAzpeitia) May 23, 2021

Bart gaueko gure herriko gertaerak gogor salatzen ditugu. Bizikidetza arauak betearazteko, Ertzaintza naiz Udaltzainen lanak gure babesa du.

Bide batez, Udal agintariei eskatzen diegu, neurri prebentiboak har ditzatela horrelako gertakaririk ez errepikatzeko. — Eaj Azpeitia (@AzpeitiaEaj) May 23, 2021

Elkarretaratzea, arratsalderako

Atzoko gertaerak salatzeko elkarretaratzea deitu dute hainbat herritarrek gaur arratsalderako. Jazarpen polizialik ez! Burgesiaren erasoaldia gelditu lelopean deitu dute kontzentrazioa plazan, 18:30ean. Urola Erdiko Gazte Koordinadora Sozialistak, Azpeitiko Ernaik, Azpeitiko EH Bilduk, Azpeitiko Gaztetxeak nahiz Urola Erdiko Kontseilu Sozialistak bat egin dute deialdiarekin.


Tailerra: "Kantu eta jolasak familientzat".

"Haurren Aurrean Helduok Heldu" ekimenaren barruan, 1-7 urte arteko haurrentzat eta beraien gurasoentzat antolatutako jolas eta kantu tailerra.


Arantxa Manterola: “Gazteek ere jakin beharko lukete garai haietan gertatua, eskubidea badute jakiteko eta betebeharra ere bai nondik gatozen jakiteko”

36ko gerraren interesak elkartu ditu Aitor Azurki, Arantxa Manterola eta Xuban Zubiria, beste askoren artean. Azurki gidatzen ari den 36ko gerrari buruzko ikerketan ezinbesteko bi pilare dira Manterola eta Zubiria, boluntarioak baitira informazioa eskuratzen laguntzeko. Ez dute hasi zaharra boluntarioen partehartze fasea eta oraindik ere jende gehiago batuko dela espero dute. Hirurekin izan da NOAUA! egiten ari diren lana gertuagotik ezagutzeko.

NOAUA! 36ko gerrak sortutako interesak elkartu zaituzte hirurok. Zerk bultzatu zintuzten proiektu honetan parte hartzera?

Aitor Azurki: 2007an Manuel Goenaga, gudari usurbildarra, elkarrizketatzeko aukera izan nuen. Liburu bat idazten ari nintzen momentu hartan, eta hantxe sartu nituen bere testigantzak, beste batzuenekin batera. Hara non, duela pare bat urte lagun batek harremanetan jarri gintuen Ion Martin eta biok liburu horren harira. Hark esan zidan 36ko gerrari buruzko lanketa txikiak egin zirela lehenagotik ere herrian, baina asko zegoela ikertzeko oraindik. Aitzol Arroyo eta biok beste proiektu batean genbiltzan garai hartan, eta tira Ion Martinek behin baino gehiagotan animatu gintuen Usurbilen proiektu honekin hastera. Proiektu bat aurkeztu genion Udalari orduan, eta horrelaxe iritsi gara honaino.

Arantxa Manterola: Guk duela 20 urte liburu bat landu genuen gai honi eta beste batzuei buruz. Hainbat alorretan Usurbilen bizi izandako errepresioa ardatz zuen liburua izan zen, 2002an plazaratua. 1972tik 2002ra bitartean gertatuak kontatu genituen, baina konturatu ginen dena ez zela orduan hasi, lehenagotik zetorren soka luze baten zatia baino ez zela. Beraz, 36ko gerratik ekin genion, eta lantzeko eman zigun apur hori landu genuen, orduan zerbait baino gehiago zena. Gudari batzuk oraindik bizirik bazeuden, eta hortik ekin genion, beti ere kontziente izanik hari batzuk zintzilik utzi genituela. Hala ere, orduan, gure helburua ez zen gerra hori sakonki lantzea ere. Aitzaga Elkartean ere egin genituen bi ekitaldi gerraren 70 eta 80.urteurrenetan. Gudari batzuekin izan ginen Manuel Goenaga tartean, eta Pello Aranburu. Hortik sortu zait interesa, garai hartan eginiko eta egiteke geratu ziren haietatik.

Xuban Zubiria: Nik Historia ikasi nuen bere garaian, eta ikuspegi orokorrago batetik hartzen dut gaia. Egin izan diren memoria lanak badaude, eta aurreko legegintzaldian Txaldatxurreko indusketa lanak egin ziren, eta han topatutako aztarnetatik abiatuta ikusten genuen proiektu hau martxan jarri zutela, eta segida bat eman nahi diot lan horri. Memoriaz horrenbeste hitz egiten den garai hauetan, iruditzen zait aitortza merezi dutela gerran egon ziren errepresialiatu horiek guztiek, eta nik boluntarioki eta historian zaletua izanik, laguntza eman dezakedala iruditzen zait, beti ere aitortza lan hori egiteagatik.

Belaunaldi gazteenek 36ko gerran gure lurretan gertatuak ezagutu ere ez dituzte egingo. Gazte horiek badute lekurik proiektu honetan?

A.A: Gure helburuetako bat da gazteak erakartzea boluntario gisa esku har dezaten, eta uler dezaten testuingurua zertxobait. Boluntariotza irekita daukagu adin eta profil guztietara, baina benetan interesgarria deritzogu belaunaldi gazteek ere parte hartzea. Proiektua fase asko ditu eta orain partehartze fasean jo eta ke ari bagara ere, gerora gudalekuen berreskurapen fasean sartuko gara eta hor beste lanketa bat ere egongo da boluntarioen aldetik. 1937ko irailean faxistak herrian sartu ziren, eta gure asmoa da aurtengo irailean ekitaldiren bat egitea ahanzturan eror ez dadin, eta badago horri buruz zer kontatua ere.

A.M: Niri oso garrantzitsua iruditzen zait transmisioa egotea. 36ko gerra hasi zenean ni ez nintzen jaio ere. Gure aurreko belaunaldiarentzat oso gai tabua eta mingarria izan zen, eta oso isilean eramaten zen gaia zen etxe askotan. Oraindik ere, nahiko isilean daramate gaia askok. Ulertu behar da belaunaldi horiek transmisio hori ez egin izana. Jende soilak ere pairatu zituen hainbat egoera gogor, eta hori kontatzen ez bada, badirudi sekula ez zela gertatu. Gertaera horiek, sufrimendu horiek, alderdi positibo horiek ateratzen ez badira galdu egiten dira, eta gu azkenean bide horren ondorengoak gara. Gazteek ere jakin beharko lukete garai haietan gertatua, eskubidea badute jakiteko eta betebeharra ere bai nondik gatozen jakiteko.

Aitor Azurki

"Boluntariotza irekita daukagu adin eta profil guztietara"

Abiapuntu interesgarriak dituzue herrian egin diren zenbait lan, baina baliabide nahikoa badaude hari horiei tiraka errealitatearen aurpegi anitzago bat lortzeko?

A.A: Lan izugarria egin zuten Arantxak eta beste hainbat lagunek duela 20 urte, eta oraindik ere fresko dauka informazio guztia. Lan hori abiapuntu hartuta, orain arte miliziano askoren izenak lortu ditugu eta gertakari deigarri batzuk ere azalera atera ditugu. Oraindik lan asko dago egiteko eta informazio gehiago aterako da. Hastapen bat izan zen lan hura, eta oinarri horretatik mami gehiago ateratzen ari gara.

Lanaren azken emaitza zein euskarritan izango dugu eskuragarri?

A.A: Behin lana amaituta erakusketa bat egingo dugu, baina asmoa da prozesua hor ez amaitzea. Udalarekin hitz egin beharko dugu lan horrek gerora zen forma hartuko duen erabakitzeko, agian liburu bat izango da edo dokumental bat, baina hori erabakitzeke dago oraindik.

Noizko amaitzea aurreikusten duzue?

A.A: Asko atzeratzen ari da proiektua osasun egoera dela medio. Partehartze fasean gaude orain, eta ikerketa fasea ere itxi gabe daukagu orain. Salamankako artxibora joan beharko dugu oraindik ere partehartze fasean ateratako informazioa alderatzera, beraz, bi faseak batera doazela esan dezakegu. Espero dugu fase hauetan jarraitzea ekainera arte edo, eta gero gudalekuen berreskurapen fasean sartuko ginateke. Asmoa da irailerako erakusketa egin ahal izatea, baina ez dakit iritsiko garen.

A.M: Salamankara edozein momentutan joatea ere arazoa da azkenean, egoera guzti honen ondorioz. Hori guztia ere kontuan hartu behar da ulertzeko dena atzeratzen joan dela.

Zein puntutan dago oraintxe partehartze fasea?

X.Z: Ni herriko ezagunekin harremanetan jartzen ari naiz, gaiari buruzko informazioa dutenak saretu asmoz, nolabait. Dokumentuak, anekdotak edota denetariko informazioa baliogarri zaigu, eta bilaketa egiten ari naiz. Lortzen dudan apurra lantaldera ekartzen dut gero, eta baloratu egiten dugu ea informazioa baliogarri zaigun edo ez. Herritarrak proiektuaren parte egitea beharrezkoa eta interesgarria deritzot. Udalean argi eta garbi geneukan proiektu hau auzolanean egin behar zela, eta herriarentzat ere bai. Boluntariotza ezinbestekoa da gaiari ahalik eta zuku gehien ateratzeko eta lanak herriari eman dakiokena herriak jaso dezan.

A.M: Lana asko errazten du jendearen partehartzeak. Gertutasunak sortzen du ezagutza, eta beraz, zenbat eta jende gehiago inplikatu lan honetan, jende gehiagorengana iristeko aukera dago. Saretze lana ezinbestekoa da informazioa lortu ahal izateko. Duela urte batzuk egindako lan batean, baserriei buruz argitaratu zen lan hartan ere informazio pila bat atera zen gai honi buruz. Baserriz baserri bertako baserritarrekin eginiko elkarrizketetan bizipen pila bat lortu zuen Iosu Tellabidek. Lantaldean daukagu gainera.

Arantxa, zuk adin aldetik agian testuinguru gehiago izango duzu informazio izan dezakeen jendearen gainean.

A.M: Ez pentsa. Sorpresa handiak hartu nituen duela 20 urte egin genuen lan horrekin. Gure gurasoei galdezka hasita zerbait lortzen genuen: halako etxekoak zera zioena, bestekoak uste zuena pareko baserrikoek zerikusia izan zutena… familia bertakoek ere sorpresak hartu zituzten. Orokorrean, oso isilean eramaten zen gaia zen, eta gutxi batzuek etxean hitz egiten zuten, baina ez zuten kalean ezertxo ere esaten horri buruz. Denetariko sorpresak hartzen dira. Polita da horrelako bizipenen berri izatea, baina delikatua ere bai. Gerra zibil batean bi bando daude, eta horrek zauri larriak sortzen ditu. Batzuek ahaztu egin nahi izan dute dena, eta horretarako transmisioa erabat moztu zuten. Orduan, izenak ateratzen joaten dira pixkanaka eta jende askok sorpresak eraman ditu bere aitonak gerran parte hartu zuela ez zekielako eta abar.

Polita izango da horrelako istorioak belaunaldiz belaunaldi transmititzea ere.

A.M: 80.urteurreneko ekitaldia egin genuenean, ahalik eta jende gehien bildu nahi izan genuen omenaldia egiteko, eta batzuk etorri zitzaizkigun batzuk ahaztu genituela esanez, eta guk zerikusirik izan zutela jakin ere ez genekiela. Oso polita izan zen bi gudarien bilobek aitonei poemak egin zizkieten poemak ikustea. Hain une latzek zein eragin zeukaten ikustea hurrengo belaunaldietan, benetan hunkigarria izan zen. Gurasoek askotan ez dizkiete seme-alabei istorio batzuk transmititzen, baina bilobei askotan bai. Belaunaldien arteko lotura hori ikustea ederra da, eta gazteenek aitonen bizipenekin jasotzen duten momentu magiko hori ere bai.

Egun ez daukagu herrian frontean borroka egin zuen inor, ezta?

X.Z: Guk dakigula ez. Zoragarria litzateke norbait aurkitzea, baina 1936tik 85 urte pasatu dira, eta oso gazte joandako norbait aurkitzekotan 100 urte baino gehiago dituena behar luke. Oso zaila da. Gerra Zibilaren ondorio nagusietako bat da, diktadura garai luze bat eta hor kontuan hartu behar da diktadura urte horiek inpass bat direla. Urte horietan jendeak barruan eraman du min hori, eta iruditzen zait horrelako proiektuek aitortza lana egiten dutela eta memoria historikoa eraikitzeko aukera ematen dutela. Garrantzitsua iruditzen zait jendeari aukera ematea familiakoen bizipenak partekatzeko.

A.M: Bai, egon daiteke protagonista hilda egonda ere haren seme-alabak edo ilobak zerbait entzun ziotenak edo. Hori da orain jaso dezakeguna. Gainera, orain beste aitortza sozial bat dago eta jendeak errazago hitz egingo du duela zenbait urte baino.

A.A: Boluntario sarea eraikitzen ari gara, eta eskatzen duguna ez da kasu guztietan ikerketa lan zorrotz bat egiteko prest egotea. Parte har daiteke dakiguna kontatuta ere, irekita gaude bakoitzaren nahi eta beharretara egokitzeko.

Zergatik hasi duzue proiektua orain, ia gertaeren 85.urteurrenean?

A.A: Niri Ion Martinen proposamenaren ondorioz etorri zait proiektua sortzeko nahia. Duela bi urte eskaera egin zigun, eta orduan hasi ginen lanean.

X.Z: Ni zinegotzi nintzela ere, Ion Martinek behin baino gehiagotan proposatu zion Udalari gai hau lantzeko zerbait egitea, duela 7 bat urte edo. Hark har horri lehenagotik zuen piztua. Lasarteko Memoria Historikoaren Elkarteak, Islada Ezkutatuakek duela 3 urte egin zuen lana memoria historikoa errekuperatzeko eta harremanetan egon ziren Usurbilgo Udalarekin Txaldatxurreko indusketan, eta bertan gorpu bat aurkitu zuten, eta horrek erakutsi zigun, nolabait, faxistak ez zirela etorri eta hemen egon, baizik eta gerra horrek bere eragina izan zuela eta hildakoak ere utzi zituela.

A.M: Lubakien kontuarekin Ion Martinek jakin zuen horren guztiaren atzetik askoz gehiago ere bazegoela, eta egitasmoa ere bazegoen udaletxean memoria historikoa errekuperatzeko. Garai hartan ez zen talderik sortu, ordea. Orain hasi gara jakin-min horren lehen fruituak jasotzen.


Frantziako Poliziak migratzaile talde bat atxilotu du Urruñako elizan

Polizia operazioa salatzeko elkarretaratzera deitu dute gaura 18:00etan, Urruñako San Bixintxio eliza parean.

Frantziako Poliziak Urruñako San Bixintxio elizan aterpetuta ziren hamabi migratzaile atxilotu zituen atzo. Eguerdi partean izan zen polizia operazioa, eta horri erantzuteko, elkarretaratze batera deitu dute gaur, 18:00etan, eliza parean.

Urruñako Udalak gogor gaitzetsi ditu atxiloketak. Filipe Aramendi herriko auzapezak hala adierazi dio Sud Ouest egunkariari. «Gaitzesten dut Frantziako Polizia eliza barnera sartzea. Eliza toki publikoa izanik ere, molde horiek gaitzesgarriak dira», adierazi du. Ikuspuntu juridikotik itzal handiak ikusten dituela esan du, baina horren gainetik, «etikoki», Poliziak jauzi bat eman duela salatu du, «toki sakratu batean sartuta». Aramendik gaineratu du horrek ez duela migrazioaren auzia konpontzen. «Pertsona horiek mugara eramango dituzte, eta berriro saiatuko dira zeharkatzen, euren biziak arriskuan jarriz», jaso du Mediabask atariak.

Migratzaileek aterpe zuten eliza. Etorkinekin-Diakite eta Bidasoa Etorkinekin elkarteek ere salatu dute polizia operazioa. Ohar bateratu batean esan dute poliziek inpunitatez jokatzen dutela, eta geroz eta gehiago ikusten direla jarrera arrazistak: «Gure lurraldean ez ditugu horrelako ekintzak onartzen!».


Osasun publikoa eta kalitatezkoa aldarrikatzeko manifestazioa egin dute Basauriko pentsiodunek

Udaletxetik Arizko anbulatoriora manifestazioa egin zuten atzo eguerdian Basauriko pentsiodunek. Osasun publikoa eta kalitatezkoa aldarrikatu zituzten, Osakidetzaren prekarizazioaren aurka: “Osakidetzako lehen mailako arreta eta pediatria kolapsatuta daude, medikurik ez dagoelako. Espezialitateetan, hitzorduak sei hilabatera dira, eta premiazkoak ez diren esku-hartzeetako, beste horrenbeste edo gehiago, esku-hartzearen arabera”, saltu zuten pentsiodunek: “Hala ere, itxaronaldi luzeengatik errekalamazioaren bat egiten baduzu, hutsuneak agertzen dira eta itxaronaldia hilabetera murrizten dizute, eta, beraz, hain pozik geratzen zara”.

Basauriko pentsiodunek deitu zuten manifestaziora 130 lagun bertaratu ziren, eta Osakidetzaren “pribatizazioaren kontra” ere egin zuten: “Azken aldian aseguru pribatuen iragarki asko ikusi ditugu telebistan. Aseguru pribatuen estaldura garrantzitsua denean, medikuntza pribaturako zerbitzu publikorik gozoenak pribatizatzen hasiko dira, hala nola, lehen mailako arreta, espezialitateak eta haientzako azpiegitura oso garestirik behar ez duten ebakuntza txikiak. Adibidez, urteak daramatzate ebakuntza errazak eta proba diagnostikoak klinika pribatuetara bideratzen”.

Ildo horretan, Osasun Publikoa Osasun Pribatua ordaindu ezin duten pertsonentzako “laguntza-zerbitzu batean utzi nahi” dutela salatu dute pentsiodunek: “Kapitalaren doktrinak agintzen duen bezala, aberatsenek osasunik onena izango dute, eta pobreek ongia”, diote, eta gaineratu dute: “Oasi honek gero eta antz handiagoa du Madrilekin. Oraindik garaiz gabiltza gelditzeko”.


Lizeo Astean, ‘Hasiera berria’

Pasaia-Lezo Lizeoak maiatzaren 3tik 6ra Lizeo Astea antolatu du. Pasaia eta Lezoko ikastolaren eraikin guztietara zabaldu dituzte jardueraren barruko ekintzak, eta iaz lehenengoz egindako astearen jarraipena izango da. Iazkoarekin alderatuta badu berritasunik, ordea: familiek Lizeora gerturatzeko aukera izango dute. Lizeo Astea, Lizeo Egunaren nolabaiteko ordezkoa da. Pandemiaren eraginagatik egun osoko festa hori, astebeteko ospakizun arora igaro dute, “festaz eta kolorez beteko dugu gure ikastola”

Asteari izaera emateko Hasiera berria leloa hautatu dute ikastolakoek. Horri jarraiki, ikuskizuna landu dute hainbat mailatako ikasleek, familiei ere zabalik izango direnak. “Bizi izan ditugun urte zail hauei erreferentzia egin nahi izan diogu ikuskizun honekin, hasiera alai berri bat irudikatuz. Iluntasuna, Kutsadura, Itxaropena, Guda eta Etorkizuna, horiek Gotzon Pozak sortu dituen bost koreografiak hainbat mailatako ikasleentzat”, azaldu dute Lizeotik. Hala, koreografia horien zatiak Lizeoko eraikin ezberdinetan egingo dituzte hainbat mailatako ikasleek (beheko egitarauan xehetasunak).

Haur Hezkuntzako ikasleek San Pedroko, Antxoko, Donibaneko eta Lezoko zentroetan egingo dituzte emanaldiak. LH2koek, bestalde, Lezoko Ikastolako patioan egingo dute ikuskizuna hilaren 4an. Ostiral goizean, Lizeoaren eraikin nagusian, ekitaldi handia egingo dute.

Honakoa da Lizeo Astearen egitarau zehatza:

Maiatzak 3 (asteartea).

10:45ean, Lizeoaren eraiki nagusian, Batxilergoko bigarren mailako ikasleei omenaldia.

Maiatzak 4 (asteazkena).

16:00etan, Lezoko Ikastolan, LH2koen familientzako emanaldia.

Maiatzak 5 (osteguna). Ekitaldiak Lizeoaren eraikin nagusian dira (Donibanen).

15:00etan, LH4, 6 eta DBHko ikasleen familientzako emanaldia.

17:00etan, erretiroa hartuko duten langileei omenaldia.

18:00etan, 1986ko promozioari omenaldia.

Maiatzak 6 (ostirala) Ekitaldiak Lizeoaren eraikin nagusian egingo dira.

Goizean, LH 2, 4 6 eta DBHko ikasleen emanaldia LH 1,3 eta 5eko ikasleentzat. Mailaz maila, Itxaropena, Kutsadura, Iluntasuna, Guda eta Etorkizuna gaiekin koreografiak egingo dituzte. Arratsaldean disko festa egingo dute.


Azpeitiko EH Bilduk hautes zerrendak osatzeko prozesu parte-hartzailea abiatuko du datorren astean

Koalizioak astearterako jarri du hitzordua, 19:00etarako, Baigerako aretoan, eta prozesuaren oinarriak eta epeak azalduko dituzte bilkuran. Herritarrek aukera izango dute proposamenak egiteko eta koalizioaren egiturak landutako zerrendei eta herri programari ekarpenak egiteko, nahiz horiei onespena emateko. Eneko Etxeberria alkateari eskerrak eman dizkio EH Bilduk, bi agintaldiotan egindako lanagatik.

EH Bilduren Azpeitiko lantaldea. (EH Bildu) Azpeitiko EH Bilduk datorren astean hasiko du 2019ko udal hauteskundeetarako hautagaien zerrenda osatzeko prozesu parte-hartzailea. Koalizioak astearterako jarri du hitzordua, 19:00etarako, Baigerako aretoan, eta prozesuaren oinarriak eta epeak azalduko dituzte bilkuran, eta EH Bilduren "komunitatea" bertan egotea nahi duela adierazi du lantaldeak. "Gure baloreei jarraituz, beharrezkoa eta naturala ikusten dugu bozetara begira ere ibilbide gardena eta parte-hartzailea egitea", adierazi du koalizioak ohar bidez. Horrenbestez, azaroa bitartean Azpeitiko EH Bilduk egingo dituen urratsak izango dituzte hizpide batzarrean, eta herritarrek aukera izango dute proposamenak egiteko eta koalizioaren egiturak landutako zerrendei eta herri programari ekarpenak egiteko, nahiz horiei onespena emateko.

"Eskerrak", Eneko Etxeberriari Eneko Etxeberria alkateari "eskerrak" ere eman dizkio EH Bilduk bi agintalditan egindako lanagatik; izan ere, hark joan zen ostiralean jakinarazi zuen ez dela aurkeztuko 2019ko udal hauteskundeetara. "Eskerrak eman nahi dizkiogu garai zailetan urrats handia egin zuelako politikaren lehen lerroan jarrita, eta zortzi urtez lan asko egin duelako", azaldu du koalizioak. EH Bilduren arabera, herriak "asko" egin du aurrera zortzi urteotan, Azpeitia aldatu" egin da. "Aipatzekoa da, esaterako, krisiari aurre egiteko hartu diren neurriak, beti ere herritarrei eta haien beharrei begira. Bestalde, bizikidetzaren alorrean eginiko lanagatik ere nabarmendu daiteke Etxeberriaren jarduna; izan ere, saiakera handia egin du guztiok batera eta gustura bizi gaitezen denon herrian". Etxeberria "guztion alkatea" izan da EH Bilduren aburuz, eta gai izan da "herritarren ahotsa entzuteko". Etxeberriaren erabakia "errespetatzen" duela esan du Azpeitiko lantaldeak, baina nabarmendu du "kapital humano handia" duen komunitatea dela EH Bildu. "Konprometitutako jendeak osatzen du koalizioa, herri hobe baten alde lana egiteko prest dagoen jendeak, eta horregatik ilusioz begiratzen diogu datorren astean hasiko dugun prozesuari". EH Bilduk azaldu duenez, "pertsona egokiak" ditu Etxeberriaren testigua jasotzeko eta herriaren alde lanean jarraitzeko, eta aurpegi berriak izango badira ere, proiektua "bera" izango dela aurreratu du. "Guk herrirako proiektua dugu, helburuak ditugu eta lana egiteko gogoa dugu", esan du koalizioak, eta horregatik herritarrei dei egin die astearteko hitzordura nahiz datozenetara bertaratzeko.


Goierri Gorrik sasoiko lehen puntuak pilatu ditu

BEASAIN // Goierri Gorrik bost jardunaldi behar izan ditu lehen garaipena lortzeko. 3 eta 1 menderatu zuten Hauskaitz. Elorri Txurrukak eta Amaiur Mariaezkurrenak bi bider sartu zituzten golak.


Azkoitiko eta Azpeitiko Correoseko langileek "langileen kontratazio falta" salatu dute

Nabarmendu dute Correos Posta Zerbitzu Unibertsala (SPU) "urratzen" ari dela, eta "etengabe atzeratzen" ari direla gutunak nahiz jakinarazpenak entregatzeko legeak jasota dituen epeak. Langileen "kontratazio falta" salatzen jarraitzeko, hiru orduko lanuzteak hasiko dituzte maiatzaren 8an.

Azkoitiko eta Azpeitiko Correoseko langileek "kontratazio falta" salatzeko elkarretaratzeak egin zituzten atzo, asteazkena, Correosen egoitzen parean. CCOO, LAB, ESK eta UGT sindikatuek azaldu dute "kezkatuta" daudela posta zerbitzuaren lanpostuak ez direlako betetzen. Azkoitian, esaterako, "bost lanpostutatik bi bete gabe" daudela azpimarratu dute, eta Azpeitian, bederatzitik hiru. Hori horrela, maiatzaren 8tik aurrera Azkoitian hiru orduko lanuzteak egingo dituztela aurreratu dute lau sindikatuek, eta Azpeitian, "lanuzteak egitea aztertzen" ari dira.

Azaldu dute "denbora asko" daramatela lanpostu guztiak betetzeko eskakizuna egiten. "Langileak kanpoan egon diren egunetan, Correosek ez ditu bete lanpostuak, nahiz eta egun horiek behar besteko aurrerapenaz programatuta egon". Nabarmendu dute Correos Posta Zerbitzu Unibertsala (SPU) "urratzen" ari dela, eta "etengabe atzeratzen" ari direla gutunak nahiz jakinarazpenak entregatzeko legeak jasota dituen epeak. "Langile faltaren aurrean, enpresak beste produktu mota batzuk lehenetsi ditu, besteak beste, paketeria. Sindikatuok salatu nahi dugu egoera horrek langileengan sortzen duen gehiegizko ahalegina, langileen lan-baldintzei eragiten diena".

Gogorarazi dute, gainera, hauteskunde-kanpainak "lan gainkarga" sortzen duela beraien zereginean. "Oraingoz, ez dago lanpostu guztiak betetzeko aurreikuspenik". Era berean, hauteskunde kanpainarako Correosek 2.500 pertsona kontratatzeko asmoa azaldu duela adierazi dute sindikatuek. "Kontuan hartuta hurrengo Enplegua Bateratzeko deialdian 7.757 lanpostuko deialdia egin dutela, enpresak berak agerian utzi du libre dauden lanpostu guztiak eta 2.500 kontratu horiek ez direla nahikoak".

Bestalde, Hondarribiko (Gipuzkoa) langileen argudioak zalantzan jartzeko Correosek komunikatu bat igorri duela adierazi dute sindikatuek. Idatzi horren aurrean, baina, sindikatuek "berretsi" dute azken urteetako kontratazio faltaren arazoa "erreala eta frogagarria" izan dela. "Arazo hori ez da Hondarribian bakarrik gertatzen". Hori horrela, mobilizazioak lurralde osora zabalduko dituzte.

Azkoitiko Correoseko langileak, egoitzaren aurrean. (LAB)


Bizikleta aparkaleku segurua jartzeko diru laguntza jasoko du Bermeok

Bizkaiko Foru Aldundiak sei bizikleta aparkaleku seguru jarri gura ditu martxan lurraldean, eta horietako bat Bermeon jartzeko diru laguntza emango dio Bermeoko Udalari.

Guztira, 360.000 euro banatuko ditu bizikletentzako aparkalekuak egokitzeko Barakaldoko, Gueñesko, Derioko, Zallako, Abadinoko eta Bermeoko udalen artean. Hain zuzen ere, ekipamendu osoa jarri eta hori egokitzeko foru sailak udal bakoitzari emango dion zuzeneko diru laguntza 60.000 eurokoa izango da.

Bermeoko Udalak aparkaleku hori atontzeko eta hornitzeko lanak egingo ditu, eta, hitzarmenaren indarraldian –lau urte–, horiek kudeatu eta mantentzeko ardura edukiko du. Aparkalekuak non egin erabakitzeko, kontuan hartuko da guneen zentraltasuna, baita bidegorrietatik eta garraio mota publikoetatik hurbil egotea ere (tren geltokia, Bizkaibuseko geralekua). Hain zuzen ere, intermodalitatea eta mugikortasun aktiboa bultzatzea da aldundiaren asmo nagusia.

Aparkaleku guztiak era berekoak izango dira, udalerri guztietan modu berean erabili ahal izateko.

“Esperientziak esaten digu helburu horietan aurrera egiteko modu ona dela tokiko erakundeak laguntzea bizikletaren erabilera sustatzen duten eta beste garraio publiko batzuekin intermodalitatea errazten duten mota horretako ekipamenduak eraikitzeko, ibilgailu pribatua alde batera utzita”, adierazi du Miguel Angel Gomez Viar Garraio eta Mugikortasun Jasangarria sustatzeko diputatuak.


Helene Alberdik eta Aitor Mimenzak irabazi dute XXXIV. Zumaiako Herri Lasterketa

Helene Alberdi lasterketako azken metroak osatzen. (Argazkiak: Gorka Zabaleta) Herri laskerketako proba nagusia irabazten duen lehen emakume zumaiarra da Helene Alberdi. Alberdik 38 minutu behar izan ditu ibilbideko 10,2 kilometroak osatzeko. Maria Zorroza gernikarrak (38:33) eta Oiana Ortiz tolosarrak (39:59) osatu dute podiuma. Gizonezkoen lasterketa Elorrioko korrikalari Aitor Mimenzak (32:03) irabazi du, Xabat Manzisidor azpeitiarraren (32:31) eta Raul Gomez lasartearraren (33:41) aurretik. Gizonezko zumaiar azkarrena Andoni Agirre izan da, 35:50eko denborarekin.

Bost kilometroko proban, berriz, Juan Jose Bereziartu zarauztarra (17:44) eta Esther Eskisabel ordiziarra (21:09) izan dira azkarrenak. Proba motzeko zumaiar azkarrenak Lore Hijar (26:08) eta Jon Alberdi (20:53) izan dira. Guztira, 450 korrikalaik hartu dute parte aurtengo herri lasterketan, bi distantziak aintzat hartuta.

SAILKAPENA: 10,2 KILOMETRO

SAILKAPENA: 5,6 KILOMETRO

ARGAZKIAK: Zumaiako Herri Lasterketa 2018

ARGAZKIAK: Haurren lasterketak


Nafarroan, PSN, EH Bildu eta UPNren presidentegaiek euren proiektuak defendatu dituzte gaur

María Chivite (PSN) Zintruenigon izan da eta sozialistek erriberarako dituzten politikak azpimarratu ditu. Altsasun izan da, Laura Aznal (EH Bildu) eta etxebizitza legeak arazoa konpontzeko ematen duen aukera nabarmendu du. Javier Garciak (UPN) argi utzi du sozialistak direla alderdiaren arerioak.


Ion Kepa Parot euskal presoak positibo eman du COVID-19an

31 urte daramatza preso Parotek, eta Mureten dago, ziegan bakartuta. 70 urte beteko ditu maiatzean. Etxerat-ek eta Bake Bideak eskatu dute berehala askatzeko.

Ion Kepa Parot euskal presoak positibo eman du COVID-19aren proban, eta ziegan bakartuta dago, Mureteko kartzelan (Euskal Herritik 425 kilometrora), Etxerat-ek jakinarazi duenez. Parotek 70 urte beteko ditu maiatzean, eta 31 daramatza preso.

Etxerat-ek kezka agertu du Paroten osasun egoerarekiko, eta aske uzteko eskatu du. Gogoratu du Nazio Batuen Erakundeak eta Osasunaren Mundu Erakundeak gomendatu zutela preso gaixoak, adinekoak edo zigorraren zati handi bat betea zutenak aske uzteko, eta Frantziako Gobernuak halakorik ez duela egin salatu du. Gainera, txertaketa planik ez jarri izana txarretsi du: «Presoak arrisku handiko taldean daude, eta, gainera, neurri murriztaileak eta komunikazioak eteteko neurriak baino ez dira jarri martxan», salatu du Etxerat-ek.

Etxerat-ek jakinarazi du Jon Gurutz Maizari eta Jakes Esnali, biak Lannemezanen preso, COVID-19aren aurkako txertoa jarri dietela; ez, ordea, Frantziako Estatuko beste 25 euskal presoei.

Bake Bideak ere ohar bat helarazi du: «Ion Parotek bizi duen egoera saihestu zitekeen. Fiskaltza Antiterroristaren mendeku jarreraren eta Frantziako gobernuak presondegietako pandemia kudeatzeko hartutako erabakien ondorio zuzena da».

Frantziako Gobernuari eskatu dio salbuespeneko neurriak indargabetzeko, eta gaixo dauden presoak eta adinekoak askatzeko: «Legea aplikatu balitz, Ion Parot, Jakes Esnal eta Ibon Fernandez Iradi etxean lirateke familiarekin osasun krisi honetan».

Mobilizazioetan parte hartzeko deia egin dute.


'Bram Barrabas' filmaren emanaldia

Datorren ostegunean izango da Haurren eta Nerabeen Nazioarteko Eguna, eta horren harira, ipuin kontaketa eta zinema saioak antolatu ditu Zarauzko Gazteria Sailak.


«Oraindik, behintzat, ez dut erretiratzeko asmorik»

Mendi lasterketetako korrikalaririk maiteenetakoa eta beteranoenetakoa da Euskal Herrian Sarrionandia. Parte hartzen duen proba guztietan oraindik ere espero bezala aritzen da: ondo. Azkenaldian omenaldiz omenaldi dabil. «Eskertuta» hartu ditu.


Valtonyc raperoa Espainiako Estatura itzuli da, erregea iraintzeagatik ezarritako zigorrak preskribatu ostean

Musikariak sei urte eman ditu Belgikan erbesteratuta. "Penagarria da ni bueltan izatea ez Espainiako Estatuak autokritika egin duelako, zigorrak preskribatu duelako baizik", adierazi du.


Espetxe politika «anakronikoa» amaitzeko eskatu dute hondartzetan

Etxerat elkarteak deituta, mobilizazioak egin dituzte Bizkaiko, Gipuzkoako eta Lapurdiko hamabost herritan. Urratsak eskatu dizkiete Madrili eta Parisi.

Euskal presoen eta haien senideen egoera «nabarmen» hobetu da azken hilabeteetan, baina oraindik ere urratsak geratzen dira egiteko. Horietako bat da salbuespenezko espetxe politika bertan behera uztea, Etxerat elkartearen esanetan. Hala, Salbuespen politikari stop! Etxean eta bizirik nahi ditugu lelopean mobilizatu dira gaur eguerdian, Bizkaiko, Gipuzkoako eta Lapurdiko hamabost hondartzatan.

«Euskal gizarteari, eragile politikoei eta sozialei eskatzen diegu herri honen etorkizunaren aldeko apustua egiten jarraitzeko», adierazi du elkarteak. Izan ere, salatu du ezin dela euskal gizartea kondenatu «erresoluzioa eta bizikidetzaren eraikuntza mugarik gabe atzeratzera».

Egungo espetxe politika «anakronikoa» dela salatu du Etxerat-ek, eta jarrera «immobilista» baztertzeko eskatu die Espainiako eta Frantziako gobernuei. Izan ere, salatu du zenbait epailek, biktimen elkartek, eta espazio politiko eta mediatikok «mendeku gisa» mantentzen duten jarrera nagusitzen dela estatuetan. Elkartearen hitzetan, Madrilek eta Parisek ez dute kontuan hartzen «euskal gizarteak herri honen etorkizunerantz aurrera egiteko hartu duen erabakia».

Egun, hamazazpi euskal preso daude Frantziako espetxeetan, eta 70 baino gehiago Espainiakoetan. Egoera hori «salbuespenezkoa eta anakronikoa» da, elkartearen iritziz; are gehiago «biolentzia zikloa amaitu eta ia 11 urtera». Era berean, salatu dute salbuespenezkoa dela gaixotasun larri eta sendaezinak dituzten hamazazpi preso eta 70 urtetik gorako beste zazpi oraindik espetxeratuta egotea. Elkarteak Jakes Esnalen, Ion Kepa Paroten eta Unai Paroten egoerari ere erreferentzia egin die. Hirurek 32 urte baino gehiago daramatzate kartzelan.

Etxerat-ek bestelako urratsak ere eskatu ditu. «Zuzenbidearen aurkakoa da sei presok baino ez izatea irteera baimenak», salatu du, eta gehitu «ohiko legaltasuna» aplikatuko balitz 151 presok izan beharko luketela halakoak eskuratzeko eskubidea. Gradu aldaketei dagokienez, berriz, «mendeku» jarrera mantentzen dela azaldu du. Etxerat-en arabera, 122 presok egon beharko lukete hirugarren graduan, baina orain arte 27k eskuratu dute. Era berean, adierazi du erbesteratuetan 24 lagunen eta deportatutako zortziren itzulera eskatzeko ordua dela.


Poliziak itotzen ari zen adingabe baten bizitza salbatu du Argentinan

Poliziak berehala erreakzionatu zuen adingabearen ama laguntzagatik oihuka ikusi zutenean, Buenos Airesen. Bihotz-biriketako bizkortze-maniobra (RCP) funtsezkoa izan zen haurra ez hiltzeko.


Galdeketa aurreratzea eskatu du Zestoako Harrobia Herri Plataformak

Udalak esan du parte hartze prozesua martxan dela, eta ez dela bukatu herritarrei informazioa ematea. Erakundeak ziurtatu du hartutako konpromisoa beteko duela.

Zestoako Jarraipen Batzordea

(Zestoako Udala) Zestoako Harrobia Herri Plataformak udalari eskatu dio herri galdeketa hauteskunde aurretik egiteko. Horretarako, bi arrazoi aurkeztu ditu: batetik, ez dakitelako hurrengo agintaldiko politikariek herriaren hitza errespetatuko duten edo ez; bestetik, esan du ez duela zentzurik prozesu hau luzatzeak, "zestoar askoren sufrimendua" tartean dagoelako. Plataformak ohar bidez adierazi duenez, "informazio ugari" eskuratu dute beraiek, eta honako ondorioak atera dituzte: Osinbeltz "hiri hondakinen zabortegia" izango dela, Lapatxen antzera; eta hara botako duten materiala ez dela inertea izango. Hori dela-eta, esan dute ez duela zentzurik galdeketa azarora atzeratzeak, aldundiko Ingurumen Saila nork kudeatuko duen ere ez dakitelako. Baliabide ekonomikoak ere aipatu dituzte herri plataformako kideek: "Honek guztiak baliabide ekonomikoen galera dakar berarekin; eta ez dugu ulertzen, herritarrek ezezkoa emanez gero, zer zentzu duen egingo ez den proiektu batean dirua inbertitzen jarraitzeak".

Prozesua ez da bukatu Leire Etxeberria Zestoako alkateak esan du parte hartze prozesua ez dela bukatu, eta orain ezin dela eskatu herri galdeketa aurreratzeko: "Konpromisoa hartu genuen herritarren iritzia entzuteko, haiek informatzeko, eta horretan ari gara". Abian jarri zuten zikloa azaroari begira egin zuten, eta oraindik bilerak eta saioak egiten ari dira. Horrez gain, Etxeberriak nabarmendu du "ezinezkoa" dela galdeketa egitea, maiatzaren 8an kanpaina hasten delako. Kanpaina barruan, udalek ezin dute inauguraziorik egin, ezta agintaldiko lorpenak edo erabakiak nabarmentzeko prentsaurreko edo ekintza publikorik antolatu ere. Alkatearen arabera, beraiek ekitaldi politikoekin batera ikusten dute galdeketa. Hala ere, horri baino garrantzi gehiago eman nahi dio "herritarren hitzari" eta hura babesteko hartu zuten konpromisoari. Galdeketaren harira Gipuzkoako Hondakinen Kontsortzioa (GHK) egiten ari den bilerei eta informazio saioei dagokienez, herri plataformako kideek salatu dute "aldebakarreko" informazioa eman dutela udalak eta GHK-k. "Informazioa ukatu eta ezkutatu" egin dela esan dute haiek. Horrez gain, sarean jarri dituzte, beraien arabera, udalak erantzun ez dizkien gutunak. Gutun horietan, batik bat, informazioa eskatzen zioten herri plataformako kideek erakundeari: zergatik hautatu duten Osibeltz biltegia egiteko, zein den Jaurlaritzari aurkeztutako proiektua, eta abar. Horren aurrean, alkateak jakinarazi du herritarren esku jarri izan dutela informazioa beti. Gainera, esan du bitartekari lanak egiten ari dela udala Gipuzkoako Hondakinen Kontsortzioaren eta plataformaren artean. Izan ere, haiek eskatu duten informazioa GHK-ren eskumenekoa da, Etxeberriaren hitzetan. "Jarraipen mahaian dena azaldu da, eta informazio desberdina kontrastatu da. Bestalde, guk ere ez dugu guztia eskura, Jaurlaritzarekin ere harremanetan gaude beraien txostena lortzeko. Zerbait izatean, guztiek ikusteko moduan jarriko dugu", esan du Zestoako alkateak. Bestalde, alkateak Zestoako Harrobia herri plataformako kideak gonbidatu ditu saio informatiboetara joatera, eta han beraien iritzia ere azaltzera. "Gipuzkoako Hondakinen Kontsortzioa bere proiektua ari da azaltzen, baina herritar eta talde guztiek dute eskubidea bilera horietan beraien ikuspuntua eta informazioa aurkezteko", nabarmendu du Etxeberriak.


Jesus Maria Alkain plazako urbanizazio lanak adjudikatu dituzte

Donostiako Udalak Construcciones Otegui Gaztañaga S.L. enpresari adjudikatu dio Loiolako Erriberako Jesus Maria Alkain plaza urbanizatzeko lanen kontratua, 609.837 euroko aurrekontuarekin eta lau hilabeteko egikaritze epearekin.

“The Student Hotel proiektuaren eta etxebizitza eraikinaren garapenarekin, plaza osatzen duten eraikinak osatuta eta konfiguratuta geratzen dira”, nabarmendu du Eneko Goia alkateak. Era berean, inguru berean beste urbanizazio proiektu bat garatzea aztertzen ari direla, “plazako bizilagunek hala eskatuta”. Saihesbidetik gertuen dagoen eremuko urbanizazioa litzateke, hain zuzen ere.


Bolada onean jarraitzen du Domusa Teknik ISBk

Joseba Lizarraldek zuzentzen duen taldeak hirugarren garaipena eskuratu du jarraian. 51 eta 45 garaitu zuen larunbat arratsaldean Vega Lagunera Toyota Adareva Tenerife taldea, Azkoitiko kiroldegian. Juaristi ISBk, bestalde, galdu egin zuen atzo arratsaldean Valladoliden (Espainia).

Domusa Teknik ISBk mailari eusteko bide ona hartu du. Azken hiru jardunaldietan hiru garaipen eskuratu ditu Joseba Lizarraldek zuzentzen duen taldeak; azkena, larunbat arratsaldean, Azkoitiko Elkargunean. Puntu gutxiko neurketa jokatu zuten ISBk eta Vega Lagunera Toyota Adareva Tenerife taldeak. 51 eta 45 nagusitu zen etxeko taldea, baina eskuratu zuen puntua zinez garrantzitsua izan zen ISBrentzat; izan ere, mailari eusteko borrokan murgilduta dagoen taldeetako bat da Tenerife.

Puntuz urri ekin zioten lehiari bi taldeek, batak besteari zion errespetuaren adierazle. Halere, ISBk laurdenaren amaierarako tarte txikia zabaltzea lortu zuen markagailuan (12-8). Bigarren laurdenean, ostera, minutu onak egin eta markagailua ihes egitea lortu zuten Lizarralderenek. Bisitariak, gainera, kamuts aritu ziren saskiaren aurrean. Hala, ISBk garaipenerako bidea zabaldu zuen (31 eta 14).

Dena den, aldageletatik bueltan iritsi zen bisitarien erreakzioa. Defentsa lanean ISB estutu eta saskiaren aurrean lehen bi laurdenetan baino finago arituta, bost puntura hurbildu zen Tenerifeko taldea (38-33). Lehia azken laurdenean erabaki zuen, beraz, ISBk. Azken laurdena estua izan zen, baina Lizarralderenek zuten abantaila ondo kudeatzen asmatu zuten, eta mailari eusteko lehian funtsezkoa izango duten garaipena erdietsi zuten. Juana Maria Molina izan zen larunbatean ISBko jokalari onena. Hamalau puntu saskiratuta, hamalau puntuko balorazioa eskuratu zuen hark. Gaur-gaurkoz, sailkapeneko azken-aurreko taldea da Domusa Teknik ISB, sei garaipenekin.

Gizonen porrota Valladoliden

Juaristi ISBk 80 eta 61 galdu zuen atzo arratsaldean, Valladoliden (Espainia). Etxeko taldeak atsedenaldirako bideratu zuen neurketa; izan ere, hamabi puntu goitik hartu zuten haiek aldageletarako bidea. Etenaren ostean, lehia parekatuagoa jokatu zuten puntuei dagokionean UEMC Real Valladolid Baloncestok eta ISBk. Aldea hamar puntuko langatik jaistea ere lortu zuten Mikel Odriozolarenek, baina hirugarren laurdenaren amaieran etxekoak berriro urrundu ziren, ISBri garaipena borrokatzeko aukera guztiak kenduz.

Manex Ansorregi saskibaloi jokalari azkoitiarra izan zen ISBko jokalari onena, hamalau puntu saskiratu eta hamar puntuko balorazio erdietsita. Datorren asteburuan atseden jardunaldia izango dute Odriozolarenek. Hurrengo neurketa, ordea, hilaren 17an jokatuko du Juaristi ISBk; CB Almansa Con Afanion taldea izango dute aurkari, sailkapenean behean dabilen beste talde bat –egun, bi garaipenera besterik ez dagoen taldea da CB Almansa–. Azkoitiko Elkargunean izango da partida, 21:15ean.


Ukrainako gerra eta Europar Batasunaren papera hizpide

Bor-Bor Hausnarketa Kolektiborako Plazak antolatuta, Ukrainako gerra eta harekiko Europar Batasunak duen papera aztertuko dira hitzaldi bidez datorren asteazkenean, hilak 17, 18:00etan, Irun Erdialdeko Auzo Elkartean. Asier Blas Euskal Herriko Unibertsitateko zientzia politikoetan doktore eta espazio post-sobietarrean aditua denak hartuko du parte Geopolitika Ukrainako gerraren garaian. Zertan ari da Europar Batasuna? hitzaldian.

Saioa euskaraz izango da, baina gaztelaniara itzuliko dela jakinarazi dute antolatzaileek. Itzulpena behar dutenek hitzaldia hasi baino hamabost minutu lehenago bertaratu beharko dira auzo elkartera. Pertsona horientzat ezinbestekoa izango da mugikorrean Telegram aplikazioa instalatua izatea eta aurikular batzuk eramatea.


«Arantzako turismoa hagitz lotua dago mendiari eta naturari»

Arantzako Udaleko Beñat Mitxelenak adierazi duenez, «herriko turismoa hagitz lotua dago mendiari eta naturari, aterpera edo landetxeetara etortzen direnak hori bilatzen dute»

Pandemia hasi zenetik, «jende aunitzek» bisitatzen du Arantza eta inguruko mendiak, «egoera ona da baina batzuetan jende sobera ikusten da».

Putzubeltza da leku bisitatuenetariko bat, «masifikatu egiten da eta turismoa erregulatzeko ibilgailuen pasoa mugatzen duen ordenantza egin dugu. «Mendaur da hagitz bisitatua den bertze leku bat». Asteburuetan «urte osoan» joaten da jendea, «baina uda partean jende gehiago etortzen da». Bisitariak euskaldunak dira gehien bat; «nafarrak, gipuzkoarrak eta bizkaitarrak».

Arantzako Aterpeak eta Euskara Mankomunitateak «ekitaldi kultural aunitz» antolatzen dituzte, «batez ere herrikoentzako izaten dira, baina talde ezagunen kontzertuetan kanpoko jendea ere etortzen da». Herriko beharrei dagokienez, «duela bi urte planteatu genuen nolako turismoa nahi genuen, eta gure erabakia duguna hobetzea izan zen; mendiko ibilbideak hobeki markatu eta txukundu, herri sarreran panel bat paratu dugu, webgunera informazioa igo dugu… ez dugu publizitaterik egin nahi izan masifikazio arriskua ikusten dugulako».


Gogo handiz hartu dute Gasteizen Tourreko karabana

Tourraren bigarren etapa dute gaur: Gasteiztik abiatuko da 12:25ak aldera, eta Donostiara iritsiko 17:30ean. 10:30ak aldera igaro da Arabako hiriburutik, herritarren gozamenerako.


Goiuri Zabaleta leitzarra Nafarroako Foru Komunitateko Torneoko finalean ariko da

Igandean Iruñeko Navarra Arenan jokatuko du Leire Galeanoren kontra, pilota mistoko lau eta erdiko finalean eta binakako finala ere izanen da

Gizonezkoen Buruz Buruko finalarekin katedra zorrotzena liluratu eta astebetera, Navarra Arenako pilotalekuak ikusmin handiko bertze ekitaldi baterako ateak irekiko ditu igandean, Nafarroako Foru Komunitateko Torneoaren bigarren edizioko esku-huskako finaletarako.

Juan Martinez de Irujo luxuzko enbaxadore zela, asteazken arratsaldean aurkeztu zuten igandeko jaialdia, Iberoko pilotari mitikoaz gain, aurkezpenean izan ziren Begoña Etxeberria (Nafarroako Kirol Institutuko zerbitzu zuzendaria), Maite Bueno (Laboral Kutxako eskualdeko zuzendaria), Javier Conde (Nafarroako Pilota Federazioko presidentea) eta Ainhoa Ugarte, txapelketako eta finaleko lehen epaile nafarra, lehiaketa honen, pilotariez haragoko garrantziaren adibiderik onena.

Eta, nola ez, sei finalistak, igandeko benetako protagonistak ere aurkezpenean izan ziren. Leitzako Goiuri Zabaletak Leire Galeanoren aurka neurtuko ditu indarrak pilota mistoko lau eta erdiko finalean eta eliteko partidan Dimako Amaia Aldai eta Andoaingo Nora Mendizabal, Bidaniko Miren Larrarte eta Zizurko Itsaso Erasunen kontra ariko dira, nor baino nor gehiago.

Eta protokolozko ekitaldiaren ondotik, sei pilotariek aukera aprobetxatu zuten Navarra Arenan entrenatzeko. Eurentzat ezezaguna den kantxak erreferente berria izan nahi du, baita emakumezkoen pilotaren barrenean ere.

Finalak Navarra Televisión telebistak emanen ditu.


Marimurumendi irudietan

Ehunmilen trilogiako lasterketarik laburrena, Marimurumendik ere irudi ederrak utzi ditu. Irteerako, Mandubiko eta helmugako irudiekin osatutako bideoa ikusgai dago. Lasterketa hasieratik bukaeraraino Alvaro Ramosek eta Larraitz Aragonek lehenengo postuan osatu dute Marimurumendi mendi maratoian.


Egoiliar batek positibo eman du Arrasateko Iturbide egoitzan

Foru Aldundiak jakinarazi duenez Arrasateko Iturbide adinekoen egoitzako egoiliar batek positibo eman du azken orduetan. COVID-19 gaitzak gogor jo zuen Iturbide lehenengo olatuan, baina bigarrenean –abuztuaren 11tik hona– atzeman duten lehen kasua da.

Azken orduetan hamazazpi positibo atzeman dira Gipuzkoako zaharren egoitzetan eta Errenteriako Jesusen Bihotza zentroko egoiliar bat hil egin da. Sendatukoak, ostera, bost izan dira. Hala, gaur gaurkoz eta bigarren olatuari dagokionez, 209 dira positibo aktiboak, 136 sendatu direnak eta 55 hildakoak.

Debagoienaren kasuan Bergarako Mizpirualden sartu zen birusa bigarren olatuan, irailean 16an hain zuzen ere, eta atzo, eguena, kasu aktiborik gabe geratu zen egoitza, gaixo zegoen azken egoiliarra sendatuta.


Rocioko erromeria

Semblante Andaluz elkarteak 27. Rocioko Erromeria ospatuko du. Hauxe da bigarren eguneko egitaraua:

11:30ean, meza rozieroa Arantzazuko Ama parrokian. Semblante Rociero koruak abestuko du bertan.

12:30ean, parrokiatik Atsobakar parkera joango dira.

14:00etan, ohorezko ardoa gonbidatu eta agintariekin batera.

14:30ean, herri bazkaria: paella.

16:00etan, bazkideei opariak eta talde argazkia, elkartearen 30. urteurrena ospatzeko.

16:30ean, Semblante Andaluz elkarteko taldeen dantza emanaldiak: Aljarafe, Al alba, Azabache eta Viejas Glorias.

17:00etan, dantza ikuskizunak: Hernaniko Jakaranda, Irungo Embrujo Andaluz eta Errenteriako Aljarafe nahiz Concha Rociera taldeek parte hartuko dute.

18:00etan, herri dantza.

19:00etan, moda desfilea, Alma Flamencaren eskutik.

19:30ean, herri dantza.

20:00etan, Semblante Rociero eta Duende taldeen emanaldiak, eta Rocioko ama birjinari agurra.

21:30ean, erromeriaren amaiera.


Sortutako ametsarekin, etorkizuna eraikitzeko espazioa

Ostiral goizean ospatuko da VII. Lanbide Heziketa Azoka, Tolosako Trianguloa plazan; Tolosaldeko 400 ikasle inguru gerturatuko dira eskualdeko eskaintza ezagutu asmoz.

Zazpigarren aldiz ospatuko dute ostiralean Lanbide Heziketa Azoka, Tolosako Trianguloa plazan. 09:00etan zabalduko ditu ateak, eta 14:00ak arte era guztietako postuak bisitatzeko aukera izango dute eskualdeko ikastetxeetatik bertaratuko diren ikasleek. Postu horietan, eskualdean dauden Lanbide Heziketako bost ikastetxeen eskaintza ezagutuko dute: Zizurkilgo Fraisoro Eskola LHII, eta Tolosako Peñascal Kooperatiba, Tolosaldea LHII, Inmakulada Lanbide Heziketa Ikastola eta Don Bosco LHII.

Lanbide Heziketaren formakuntza eskaintzan interesa izan dezaketen ikasleei zuzenduta egon ohi da azoka, eta aurten ere hala izango da; guztira, 400 ikasle inguru gerturatuko dira. «Batez ere, Derrigorrezko Bigarren Hezkuntza edo Batxilergoa amaitu berri duten ikasleei zuzenduta dago. Askok zalantzak izaten dituzte unibertsitate-ikasketak edo Lanbide Heziketako zikloren bat egin aukeratzerakoan, eta beraz, horrelako aukera eskaintzea oso aberasgarria da», azaldu dute antolatzaileek. Ametsa sortuz, etorkizuna eraiki da ostiraleko azokarako aukeratu duten leloa.

2020an ezin izan zuten azoka antolatu, eta iaz berrartu zuten; gainera, egitura aldatu zuten. Ordura arte, larunbatean ere egiten zuten azoka, herritarrei eskaintzaren berri emateko, baina iaz, egun bakarrera mugatu zuten, eta gauza bera egingo dute aurten. «Oso eraginkorra izan zela ondorioztatu genuen, eta mantentzea erabaki dugu. Aurten ere ordubeteko txanda izango du ikastetxe bakoitzeko ikasle multzoak postu guztiak bisitatzeko. Ikasleren batek posturen bat berriro bisitatzeko interes handia izanez gero, horretarako aukera izango du», esan dute.

Noizbait, larunbateko egitaraua berreskuratzea ere espero dute antolatzaileek, argi dutelako Lanbide Heziketaren esparrua «zabala» dela. «Enpresekin eta beste eragile batzuekin harremanak izateko aukera ematen du azokak».

Bertatik bertara

Eskualdeko institutuek ate irekien jardunaldiak antolatu ohi dituzte urtean zehar, aurrerago bertako zikloak burutzeko interesa izan dezaketen ikasleentzat. Hala ere, eskaintza horrekin kalera jaisteak «oihartzun handiagoa» hartzen duela aitortu dute: «Ikuspegi panoramikoa izaten du, ez delako soilik ikastetxeak zer eskaintzen duen, baizik eta zer den Tolosaldeak ikasleentzat duen eskaintza».

Eskualdeko Lanbide Heziketa ikastetxeetako ordezkarien ustez, ikasle askok, derrigorrezko ikasketak amaitu eta ikasten jarraitu nahi dutenean, herritik edo eskualdetik kanpo zuzentzen dute begirada. «Eskualdean bertan ere badira ikastetxeak, eta horiek ere badute eskaintza bat, kalitatezkoa eta askotarikoa. Akaso, azkenean kanpora joatea erabakiko dute, baina behintzat izan dezatela bertako eskaintzaren berri, eta ezagutu dezatela».

Gaur egungo ikasleen eta etorkizunekoen arteko elkargune izaten da azoka. Azalpenak trukatzen dituzte, irakasleen laguntzarekin. «Zuzenagoa izaten da mezua, eta konplizitate desberdin batekin hartzen dute azalpena. Etorkizunean gure ikasle izan daitezkeen horiek, gainera, galderak egiteko aukera izaten dute, informatzeko duten beharra ase dezaten», adierazi dute.

Erronka berriak

Eskualdeko bost ikastetxeek elkarlanean antolatzen dute azoka. Horietako ordezkariek azpimarratu dutenez, «oso garrantzitsua» da ideia hori. «Osagarriak gara elkarren artean, bakoitzaren eskaintza desberdina delako». Aurtengo azokak, gainera, berrikuntza bat izango du: institutuak elkarlanean lantzen ari diren proiektu berri baten lehen aurkezpena egingo dute. «Azoka bera aukera oso egokia da horretarako», gaineratu dute. Ostiralekoa, baina, aurrerapauso txiki bat izango da; aurrerago egingo dute proiektuaren aurkezpen ofiziala. «Azoka honek adierazi nahi du ikasleentzat oso aberasgarria dela beste ikasleen errealitatea ezagutzea, eta horrelako proiektuetan parte hartuz gero, elkarren arteko motibazioa ere handiagoa izan daitekeela», nabarmendu dute antolatzaileek.

Lanbide Heziketa eraldatze prozesu batean murgilduta dagoela ere azpimarratu dute: «Abenduan onartu zen lege berria eragina izaten ari da edukietan eta metodologietan, eta bada aldaketa nagusi bat: lehen mailatik aurrera, enpresetan praktikak egiteko aukera izango dute ikasleek. Lanbide Heziketako zikloen prozedura ahalik eta praktikoena izatea ekarriko du lege honek».


Etxean konposta egiteko kanpaina jarri du martxan Urola Kostako Udal Elkarteak

Gaur egun Zumaian 191 familiak egiten dute konposta etxean edo auzoan. Urola Kostako Udal Elkarteak bide horretan sakondu nahi du, hondakin organikoa etxe ondoan konpost bihurtuta “ez delako inora garraiatu behar, ez delako kudeatu behar, eta ez duelako kosterik eragiten”. Etxean edo auzoan konposta egin nahi dutenek eskaera egin dezakete 943 554874 telefonoan edota konposta@urolakosta.org helbide elektronikoan. Gainera, Udal Elkarteko presidente Amaia Guruzetak aurreratu du Zumaiako hondakinak biltzeko sistema berria udarako martxan nahi dutela. Dagoeneko 87 dira etxean konposta egiten duten familiak Zumaian, eta beste 104 auzokonposteko guneak erabiltzen dituztenak. Sei gune daude guztira Zumaian, eta zazpigarren bat sortzeko aukera zabaldu du Udal Elkarteak. Izan ere, aurrerantzean Udal Elkartea arduratuko da auzokonposta egiten duten taldeei zerbitzua eskaintzeaz. “Izena emateko epea zabaldu dugu, eta izena ematen dutenen arabera erabakiko da zein izan daitekeen lekurik egokiena gune berria jartzeko”, azaldu du Amaia Guruzetak. Zumaiako ingurumen zinegotzi Aitor Leizak jakinarazi duenez, iaz martxan jarri ziren guneetan sortutako konposta kalitate oso onekoa da: “Puntanueta eta Aita Marikoak aztertu dira laborategian eta kalitate oso ona eman dute”. Udal Elkarteak eskualde osoan jarriko du indarrean kanpaina, baina Zumaiatik hasiko dira. Lehenik eta behin, edukiontzietara botatzen ditugun hondakinen karakterizazioa egingo dute, martxoaren 27an, Amaiako plazan. Goizean zehar [...]


Elkarretaratzea

Udaletxe aurrean elkarretaratzea egingo dute eskualdeko pentsiodunek.


«Larunbatean pilota karratuak jarrita ere, irabazi egingo ziguketen»

Promozio Mailako Binakako Pilota Txapelketaren finalean aurkariak gehiago izan zirela esan du Iker Elizegik, eta oso eskertuta dago larunbatean zaleek emandako babesarekin.

Ezin izan du Iker Elizegik (Asteasu, 2000) bere lehen txapela jantzi. Larunbatean jokatu zuen, Labrit pilotalekuan, Promozio Mailako Binakako Pilota Txapelketa, eta Bakaikoa aurrelariarekin batera 8-22 galdu zuen Zabala eta Oier Exebarriaren aurka. Atzo goizean hitz egin ahal izan zuen TOLOSALDEKO ATARIA-k berarekin, medikuari bisita egin ondoren. Eskua ez du ondo eta bi aste geldirik egongo da.

Ez du erraza izan behar finala galdu eta gero horri buruz hitz egitea.

Larunbatekoa dagoeneko pasa zen. Aurrera begira jarri gara eta ez dut horretaz hitz egiteko arazorik. Alde batera utzi dugu final hori eta orain lanean segitzea tokatzen da, eta hurrengo partidaren bila joatea.

Partida nola bizitu zenuen?

Aurreko astean esan nuen bezala, ilusio handiarekin joan nintzen. Partida gogorra genuela ikusten nuen aurretik, eta horixe izan zela gogorra. Ikaragarrizko egurra eman zigutela iruditzen zait. Ederki aprobetxatu zituzten beraien aukerak, ikaragarri jokatu zuten pilotan eta guk, berriz, ez genuen gure egunik onena izan. Aukeraketan ez zitzaigun horrela iruditu, baina pilotek frontisetik dezenteko irteera zuten. Haiek ikaragarri jokatu zuten, guk hainbeste ez, eta horregatik irabazi ziguten.

Pilotak agian biziegiak ziren? Askotan iritsi zineten, batez ere aurkariak, errebotera.

Larunbatean pilota karratuak jarrita ere, irabazi egingo ziguketen. Gu baino askoz gehiago izan ziren. Aukeraketan ez genuen izan horrelako sentsaziorik, baina uste baino pilota biziagoak ziren. Guk jo izan bagenitu errebotean ere sartuko ziren, baina haiek jo zuten, askoz gehiago izan ziren, eta ez dago horri buruz besterik esaterik.

Aurkariak oso serio aritu ziren, eta agian txapelketako partida onena jokatu zuten.

Dudarik gabe. Zabala ikaragarri zentratuta zegoen hasieratik, eta Oier lehenengo tantotik ikaragarri hazita ikusi nuen. Konfiantzaz gainezka zegoen, eta hasierako zazpi tantoetan bi errebote jo zituen, baina baita ikaragarri zaila den jokaldi bat egin ere, txokotik zabalera bi mozketa egin baitzituen. Gu lanean-eta hasi ginen, baina inpotentzia pixka bat izan genuen, aurkariak asko ari baitziren jokatzen; guztia ondo egiten ari ziren.

Aurretik esan zenuen Etxebarriak pilotarik ez zuela galtzen eta finalean ere horrela izan zen.

Bai, eta pilotarik ez galtzeaz gain, kantxa osoa hartu zuen, pilota oso ondo luzatu zuen, eta, esandakoa, konfiantzaz gainezka zegoen. Aurkariei txaloak jo, askoz gehiago izan baitziren, eta haiengandik ere poztu nintzen. Ez dute txapelketa hain ona egin, baina bukaerara oso ondo iritsi dira eta merezimendu guztiz irabazi ziguten. Eskua eman eta aurrera.

Lehen atsedenaldiaren ondoren esperantza pixka bat piztu zen, markagailuari buelta emango ote zenioten. 8-12 jarri zineten, baina ez zenituzten tanto gehiago egin.

Beraiek kantxan gehiago izaten ari ziren, baina hor geunden markagailuan. dena den, partida osoa kontrolpean izan zutela iruditzen zait. Hor izan genuen aukeratxoa, baina uste dut hurrengo tantoan Zabalak errebotera jo zuela, eta berriz ere beraien dinamikan sartu ziren, gainetik pasa gintuzten eta 22ra zuzenean joan ziren.

Harmailetatik sekulako giroa jarri zuten, eta Asteasutik joandako zaleek zerikusi handia izan zuten horretan.

Ni ikaragarri eskertuta nago. Behin ere ez nuen jokatu horrelako afizioarekin harmailetan. Berotzen hasi ginenetik oilo ipurdia jarri zitzaigun. Ikaragarrizko giroa jarri zuten; irabazitakoan dena erraza da, baina garaikurra altxatzera joan ginenean ere hor segitzen zuten. Ikaragarrizko afizioa dira, asko eskertzen baita momentu onetan egotea eta baita larunbatekoa bezalako ez hain onetan ere. Partidaren ondoren, denok batera ospatu genuen.

Azken finean, ospatzeko moduko txapelketa egin duzue.

Dudarik gabe. Larunbatean, beroaldian, penarekin geratzen zara. Baina orain, hotzean pentsatzen jarrita, ikusi beharra dago aurreko urtetik hona zenbat egin dudan gora, eta Joanesek [Bakaikoa] eta biok zer txapelketa egin dugun. Ikaragarrizko txapelketa egin dugula uste dut, eta azkeneko pauso hori falta izan zaigu. Gustura nago egindakoarekin eta lanean jarraitzea tokatzen da.

Aurrera begira, zer helburu dituzu?

Larunbat honetan oso partida polita nuen, Urrutikoetxearekin Peña eta Arangurenen aurka, baina ezingo dut jokatu. Finalerdietatik eskua pixka bat arrastaka nuen, eta finalerako jarri nuen, baina orduan dezente izorratu zitzaidan. Orain lasai hartuko dut aste bat edo bi, atseden hartu eta osatzeko, eta gero udarari begira jarriko naiz bertara bete-betean iristeko.

Nola duzu zehazki eskua?

Justu gaur [atzo] izan naiz Gasteizen Iñigo Simon medikuarekin. Ekografia egin dugu, eta zainak-eta bere lekuan daude. Azkenean kontusio bat dago, eskua kargatuta, zainak eta hezurrak minduta, baina ez da denbora askorako izango, astebete edo bi. Pixkana osatzen joango gara, eta udarako ondo jartzea izango da asmoa.

Elizegi eta Bakaikoa, finalaren ondoren Labriten kanpoaldean, zaleekin batera.


Zumaiar bat hil da Bartzelonan kotxe batek harrapatuta

La Roca del Valleseko (Bartzelona) errepide bazterrean zegoela harrapatu du kotxe batek 55 urteko gizonezko zumaiarra, Europa Pressek informatu duenez. Goizeko zazpiak aldera gertatu da istripua C1415c errepideko 17,9 kilometroan. Kotxe batek oinezko bat harrapatu, eta oraindik ikertzen ari dira nola gertatu den.


Arteen prestakuntza Lizardi institutuan

Zarauzko Lizardi BHI ikastetxean batxilergoko modalitate guztiak egin daitezke. Batxilergo Artistikoa bere bi modalitateekin eskaintzen duen Urola Kostako ikastetxe bakarra da: Arte Plastikoak modalitatea eta Musika, Dantza eta Arte eszenikoak modalitatea.

Zarauzko Lizardi BHI ikastetxeak (Gipuzkoa) batxilergoko lau modalitateetako adar guztiei buruzko prestakuntza ematen du: Zientziak eta Teknologia, Giza eta Gizarte Zientziak, Orokorra eta Arteak. Arteen modalitateko bi adarrak egin daitezke, hau da, Arte plastikoak, irudia eta soinua, eta Musika eta arte eszenikoak —antzerkia eta dantza—.

Arteen modalitatea eskaintzen duen Urola Kosta osoko ikastetxe bakarra da. Beraz, eskualde horretako ikasleek arteen prestakuntza egin nahi badute, Lizardi institutuaren ateak zabalik dituzte. «Zientziak eta Teknologia eta Giza eta Gizarte Zientziak modalitateez gain, iaz batxilergo orokorra eta artistikoa ematen hasi ginen, baina arte plastikoen adarra bakarrik, eta aurten batxilergo artistiko osoa ematen hasi gara», Marina Aranzabal Lizardi BHI ikastetxeko zuzendariak azpimarratu duenez.

Orain arte, profil artistikoa duten Urola Kostako batxilergoko ikasleek ez dute aukera hori izan, hau da, arteei buruzko prestakuntza egitea haien eskualdean bertan. «Normalean aurrena Giza eta Gizarte Zientziak modalitateko ikasketak egin izan dituzte batxilergoan, eta ondoren arteei buruzko goi mailako ziklo bat hautatzen zuten, baina orain Lizardi institutuan arteen prestakuntza egiteko aukera dute eta dantzan, antzerkian eta arteen gainerako alorretan trebatzeko».

Arteen modalitateko bi adarrak egin daitezke Lizardi BHI ikastetxean. LIZARDI BHI

Sormen gela

Aurten, Arabako, Bizkaiko eta Gipuzkoako ikasleak curriculum berria lantzen hasi direla eta, Eusko Jaurlaritzako Hezkuntza Sailak sormen gelak zabaldu ditu hainbat ikastetxetan. Gipuzkoako bigarren hezkuntzako bitan, Arrasate BHI eta Lizardi BHI ikastetxeetan, hain zuzen. «Egunotan, sormen gela edo etorkizuneko gela eraikitzeko lanak amaitzen ari dira. Martxoaren 24tik aurrera, hirugarren ebaluazioan, Derrigorreko Bigarren Hezkuntzako (DBH) lehen mailako ikasleak sormen gela horretan jadanik hasiko dira curriculum berriaren eremuen lanketan». Sormen gelan bi talde batera bilduko dira, espazio handi batean, eta benetako egoeretan oinarritutako proiektuak aurrera eramango dituzte. «Gero, ikasegoera horren inguruan landuko dira lehengo modura elkarrengandik banatuta zeuden ikasgaietan lantzen ziren konpetentziak eta oinarrizko jakintzak».

Gainera, sormen gela baliabide teknologikoez ederki horniturik egongo da. «Esaterako, chroma key alderdia dago, bideoa, telebista eta irratia lantzeko, edo baliabide digitalen artean, beharren arabera joango dira txertatzen hiru dimentsiotan lan egiteko pantaila edo betaurrekoak, AIko aplikazioak... besteak beste. Pilotatze bat izango da, eta pixkanaka bere erabilera ezartzen joango gara ikastetxean, hemen lantzen ditugun proiektuekin bat egin dezan».

Hizkuntzen garrantzia egungo gizartean

Ikasleek hainbat proiektu lantzen dituzte Lizardi ikastetxean. Besteak beste, bizikidetza, hezikidetza, Agenda 30, berrikuntza, digitalizazioa, kalitatea eta hizkuntzak. Horrela, ikasleek frantsesa, ingelesa eta alemana ikasteko aukera dute. «DBHko bigarren mailatik batxilergoko bigarren mailara arte, ikasleek ikasgai bat eleaniztasunean egiteko aukera dute. Adibidez, DBHko hirugarren mailan Musika ingelesez hartzeko, DBHko laugarren mailan Teknologia euskaraz edo ingelesez, Batxilergoan Fisika edota Psikologia euskaraz edo ingelesez... Horrela, maila guztietan aukera bat dute ikasleek, nahi duenak hori egiteko».

Halaber, ikasleek hain ibilbidean nahi duten arloa aukera dezakete. Aukera zabala da. «Alde batetik, zaletasunak garatzeko tailerrak dauzkate, esaterako, dantza eta musika ikuskizunak, gozogintza, eskalada... Bestetik, ikasgaiak indartzeko tailerrak daude, eta hizkuntzen aldetik ere, ahozkotasuna lantzeko, frantsesa, ingelesa eta alemana eskaintzen ditugu».

Lizardi institutuak Frantziako eta Alemaniako zenbait ikastetxetako ikasleen arteko trukeak egiten ditu. «Horrez gain, batxilergoan bidaiei ere garrantzia ematen diegu, bi urtetik behin Italiara joaten gara eta Londresera ere bai. Eskiatzera ere joaten gara».

Lizardi ikastetxean izena eman nahi duten ikasleek martxoaren 27tik apirilaren 21era zabalik izango dute aurrematrikulazioa egiteko epea.

Informazio gehiago bildu nahi izanez gero, bisitatu webgune hau: www.lizardi.eus.


Trebiñuko biztanleak kezkatuta daude PP eta Voxen itunak herrian izango dituen ondorioengatik

Enklabean euskara normalizatzeko asmoek eta Arabarekin bat egiteko aldarrikapenak oztopo bat gehiago dutela uste dute.


Lander Ortega herritarra eta Xabier Villar Euskal Pilota Egokituko bikotekako txapeldun dira

Euskal Pilota Egokituko XII. Gipuzkoako Txapelketako binakako finalak jokatu ziren maiatzaren 14an Zumaiako Aitzuri frontoian. Adimen urritasuna duten teniseko paletako bi final jokatu ziren. Multzo gorriko lehian Lander Ortega herritarrak Xabier Villar bikote Lorea Iribar eta Ibai Gomez izan zituzten aurrez aurre. Ortegak eta Villarrek 25-7 garaitu zituzten aurkariak eta Gipuzkoako txapeldunaren txapela jaso zuten gainerako bi finalak bukatu ostean. Ortega eta Villarrekin batera, Adimen urritasuna duten teniseko paletako multzo gorriko txapeldunen saria jaso zuten Joseba Altuna eta Eneko Sagarmendik eta gurpil aulkiko gomazko paleta txapeldunak Beñat Lizaso eta Manu Quesada izan ziren.


Saninazioak pasatuta, herrietako festetara joaten al zara?


Elorregiko geralekua gertu, komuna izan ezik

Komuneko sarraila erabat berritutakoan, egun gutxi barru, gertu eta erabilgarri izango dira Elorregiko bus geraleku berriko zerbitzuak. Markesina, abuztuaren erdialderako jarrita zen; edukiontziak eta bizikletendako gunea ere badaude.

Elorregiko bus geralekua abuztuaz geroztik erabilgarri dago. Izan ere, ekainean hasitako lanen zatirik handiena abuztuan amaitu baitzuten. Dena den, lanak ez daude erabat amaituta. Komuna ez dago, oraingoz, erabilgarri. Asteotan aritu dira azken ukituak ematen, baina obretan ohikoak diren "kontu teknikoak" tarteko, ez dago oraindik erabiltzeko moduan. Datozen egunotan amaitu nahiko lituzkete lan guztiak. Geralekua bera amaituta dago eta hondakinak batzeko ontziak ere jarrita eta erabilgarri. Horien kudeaketa zehazten ari dira une honetan Arrasate, Bergara eta Oñatiko udalak, Debagoieneko Mankomunitatearekin batera, "kudeaketa modu iraunkor eta egonkorra zehazten".

Ekainean hasi zituzten lanak eta datorren asterako erabat amaitzea espero dute

Ekainaren 22an hasi zituzten Elorregiko autobus geralekua eraberritzeko lanak. Construcciones Aplibur S.L. enpresa da eraberritze lanetan ari dena – hura izan baitzen lizitaziora aurkeztu zen enpresa bakarra–, eta 203.542,09 euroko aurrekontuarekin aritu dira lanean, BEZa barne. Gipuzkoako Foru Aldundiarekin egindako hitzarmenean jaso bezala, diruaren %60 Aldundiak berak jarri du; gainontzeko %40 Arrasateko, Bergarako eta Oñatiko udalek jarri behar izan dute.

Lanekin guztiz amaitutakoan –Oñatiko Udalak hartu zuen beregain proiektuaren eta obrak egiteko prozesuaren ardura–, Elorregiko geraleku eraberrituak markesina berria, komuna, bizikletendako aparkalekua, informazio pantaila eta argiztapen fokuak izango ditu. Azpiegitura berri guztiaren mantenua eta geraleku inguruko zerbitzuaren kudeaketa –hondakinen bilketa eta komunaren garbiketa– da orain zehazten ari direna.

Alkateen salaketa

Bestalde, Debagoieneko garraio publikoaren egoera salatu dute asteon eskualdeko alkateek Gipuzkoako Batzar Nagusien atarian. Hainbat kexu sorrarazi ditu Avanza enpresak eskaintzen dituen zerbitzuak –erabiltzaileek ez ezik, langileek ere askotan eman dute horien berri–. Egoera horren aurrean "neurriak hartzeko" eskaria egin diote Debagoieneko alkateek –guztiak EH Bildukoak–, Maider Morras Arrasateko alkatearen bidez, Gipuzkoako Foru Aldundiari.

Arrasateko alkateak esan du Aldundiak "keinu txiki batzuk" egin dituela egoerari konponbidea aurkitu nahian, baina "egiturazko arazoari aurre egingo dioten neurri ausartak" behar dituztela.


Hiru ahots, bakarrean batuta

Hiru ahots elkartu eta bakarra sortuko dute bihar, 19:00etan, Gernika-Lumoko Lizeo Antzokian. Euskal Hiru piezaz osatutako dantza ikuskizun bakarra taularatuko dute NODE, DAB eta Ziomara Hormaetxe konpainiek; Batu, Nun Zira? eta Ahotsak dira dantzatuko dituzten piezak, hurrenez hurren. “Gure historiaz, gure herriaz eta askatasunaz berba egiten duten hiru istorio dira”, zehaztu dute.

Ondarearen, orainaren eta etorkizunaren aldarrikapena da Batu. Begirada etorkizunera jarria, jauzi egin eta argitasunez betetzeko ikuskizuna: “Izan ginena, garena eta izango garena batzen ditu testuinguru artistiko berean. Gure sustraiak ahaztu barik, gure geroa ospatzen du denboran zehar egindako bidaiarekin”. Bidaia bat da beraz, belaunaldi arteko gorputzen, mugimenduen, musikaren eta jantzien barrena.

Nun Zira?-k gizaki izateaz hitz egiten du, partekatzeaz, izatearen existentzia balorean jarrzeaz eta maitzen diren pertsonekin elkar bizitza bat sortzeaz. Ikuslea ikuspuntu beliko batean kokatuz, bikote bat osatzen duten bi dantzariek momentu intimoenetatik abiatu eta giza iraupenaren borrokarik krudelenera arteko bidai bat sortuko dute, “non maitasuna izango den tramaren heldulekua”.

Ahotsak ikuskizunaren bitartez, Ziomara Hormaetxe dantzari gernikarrak bonbardaketa bizi izan zuten bere aitite eta amama omendu gura ditu, baita Gernikako bonbardaketaren biktima guztiak ere. Iloba bezala, eta ondorengo bezala, “beharrezkoa” sentitzen zuen eraso horretan bizirik atera zirenen testigantzak kontatzea eta nabarmentzea. Suntsipenaren hutsuneaz, bakardadeaz, inustiziaz, minaz eta gerren zentzugabekeriaz berba egiten du.


Polizia Hazparneko Dabidenia gaztetxean sartu da hura husteko

Gaztetxeko bi kide deitu dituzte Polizia Etxera deklaratzera. Protesta bat egin dute, jendetsua: 'Herri bat, gaztetxe bat' izan du lelotzat


Ikasturte honetan Laia eskolak Aiaraldean izango duen programazioa aurkeztu dute

Eskualdeko hainbat udalerritako ordezkariak eta Kuadrillako zein Foru Aldundiko ordezkariak bildu dira gaur Amurrioko Udaletxean egindako agerraldian. Ikasturte honetan Aiaraldean egingo dituzten ekintzak aurkeztu dituzte eta horiek jasotzen dituen liburuxkak banatu dituzte.

Amurrioko Udaletxeko Osoko Bilkuren Aretoan bildu dira gaur Arabako zein Bizkaiko hainbat politikari Laia Arabako emakumeen jabekuntza eskolak 2023-2024 ikasturterako duen programazioa aurkezteko. Zehazki, Jone Berriozabal Berdintasun, Euskara eta Gobernantza saileko foru diputatua, Encina Castresana Aiarako Kuadrillako presidentea eta Aiaraldeko berdintasun teknikariak izan dira aurkezpen ekitaldian, eskualdeko udalerri arabarretako eta Urduñako zein Orozkoko hainbat ordezkarirekin batera.

Bertan entitate guztiek “berdintasunarekiko eta emakumeen ahalduntzearekiko” duten konpromisoa berretsi dute. Joana del Hoyok esker onak adierazi dizkie Aiarako Kuadrillari, Aiaraldeko Udalei, bertako berdintasun teknikariei eta mugimendu feministari urtean zehar egiten duten lanagatik.

Egitaraua herriz herri

Jarraian, udalerrietako ordezkariek 2023-2024 ikasturtean Laia eskolaren barruan beren herrietan egingo dituzten jarduerak azaldu dituzte. Aurkezpenaren anfitrioiek hartu dute lehen hitza, Amurrioko ordezkariek. Azaldu dute urriaren 20an eta 21ean egingo dituztela Laia eskolaren lehen ekintzak, hirigintza feministari lotuta. Col-lectiu Punt16 kooperatiba gonbidatu dute ostiral eta larunbatean hitzaldia eta lantegia egiteko. Horrez gain, azaroaren 18an hiru bakarrizketa feminista hartuko ditu Amurrioko antzokiak, “indarkeria matxista umorez salatzeko”.

Orozkoarrek bi ekintza aurkeztu dituzte. Lehena, Adirane Azkuenaga argazkilari eta aktibista feministak Kultur Etxean emango duen argazkigintza ikastaroa, Auto-ezagutza eta ahalduntzea argazkigintzaren bidez izenekoa. Urriaren 19an eta 26an eta azaroaren 9an, 16an, eta 23an egingo dute Kultur Etxean. Bigarrena, urtarrilean abiatuko duten Lodifobia, koipe matxinada lantegia izango da. Laura Galar Perez de Onralta hezitzaile eta militante lodi transfeministak gidatuko du eta hau ere Kultur Etxean izango da, astearte arratsaldetan.

Urduñan hiru ikastaro iragarri dituzte. Lehena urriaren 7an izango da, Maitena Monroy indarkeria matxistan trebatutako fisioterapeutak emango duen autodefentsa feminista ikastaroa, hain zuzen. Azaroaren 23an, ostegun arratsaldean, mikroantzerki eta biodantza lantegia egingo dute eta, azkenik, martxoaren zortzian Galdutako gakoaren bila izeneko ihes gela antolatuko dute urduñarrek.

Artziniegan, ostera, Emakume migratzaileen ahalduntze gunea jarriko dute martxan urrian eta azaroan. Hajar Samadi gizarte langile, aktibista eta trebatzaileak koordinatuko du. Horrez gain, urtero bezala, Zinegoak LGTBIQ+ zinema jaialdiaren film laburren proiekzioa antolatu dute maiatzaren 17an.

Okondon helburu zehatz batekin prestatu dute lantegia, herriko talde feminista eratzea eta Aiaraldeko sare feminista indartzea. Horretarako, Emagin elkartearen laguntza jasoko dute eta inguruko herritarrei ere luzatu diete parte-hartzeko gonbita, "prestakuntza eta estrategia bateratuak partekatzeko aukera izateko". Bestalde, gazteei zuzendutako Hilerokoa ezagutzen eta errespetatzen lantegia antolatuko dute martxoaren 2an, Saioa Hernandez sexologo eta berdintasun teknikariak lagunduta.

Aiaran urriaren 21ean oinarrizko brikolaje lantegia egingo dute, emakumeei askotariko oinarrizko konponketak egiten irakasteko. Arespalditzako Emakumeen Gelan izango da eta Carmen Melchor iturgintza, gas eta berokuntza instalatzaileak emango du. 2024ra begira, otsailaren 10etik ekainera bitartean hilean bi larunbatez emango dituzte Norberaren maitasuna, askatasunaren giltza izeneko biodantza lantegiko saioak. Bestalde, martxoaren 9an Maitena Monroy Arespalditzan egongo da autodefentsa ikastaroa ematen.

Laudion Irakurketa Errazeko Klub feminista jarriko dute martxan lehen aldiz. Urriaren 17tik aurrera asteartero elkartuko dira herriko liburutegian Natalia Jimenez Euskadiko Irakurketa Errazeko kideak lagunduta. Estreinako aldiz martxan egongo den beste lantegi bat Chi Kung: gure bizi-energia hobetzen izango da. Txinako medikuntzako arte honek "lagundu egiten digu gure gorputzarekin konektatzen, bizi-energia indartzen, estresa murrizten, gorputz-jarrera hobetzen eta emozioak harmonizatzen". Idoia Eizmendi berdintasun teknikari, kazetari eta mugimendu feministako kideak emango du urtarrilaren 12tik otsailaren 16ra bitartean, ostiral arratsaldetan, Lezeaga Aretoan. Azkenik, otsailaren 24an Maitena Monroy Laudion egongo da autodefentsa feminista ikastaroa emateko.

Horrez gain, aurten bigarrenez Laudioko Laia eskola antolatuko dute herrian. Aurkezpena irailaren 26an izango da, 18:30ean Lezeaga Aretoan. Virginia Imaz Quijera pailazoaren Akelarre antzerkiaz gozatzeko aukera izango dute bertaratzen direnek.

Eta gehiago...

Herriz herrikakoak aipatuta, Aiarako Kuadrillak antolatu dituen ekintzei erreparatu behar zaie. Castresana presidenteak bi ekimenen berri eman du. Batetik, irakurle-klub feminista, euskaraz eta gaztelaniaz egingo dutena. Euskarazkoa Laudioko liburutegian egingo dute hileko hirugarren asteazken arratsaldetan, eta online jarraitzeko aukera ere egongo da.

Bigarrenik, azaroaren 4an emakume bidaiarien inguruko solasaldia antolatuko dute Artziniegan Eskualdeko Berdintasun Topaketen barruan.

Aipatutako ekintza horietaz guztiez gain, ikasturtean zehar berdintasunaren aldeko jarduera gehiago egingo dituztela adierazi dute udalerrietako ordezkariek, bereziki azaroaren 25aren eta martxoaren 8aren inguruan.


Sua Europa hegoaldea estutzen ari da

Mediterraneoan izaten ari dira suteak, baina baita Portugalen ere. Italian gutxienez lau hildako izan dira. Europatik kanpo, Aljerian, Tunisian eta Turkian ere basoak erretzen ari dira.


Udalak hitzarmenak sinatu ditu Oinkari dantza taldea eta Harituz bertso elkartearekin

Udaleko Kultura sailak hitzarmen berriak sinatu ditu Oinkari dantza taldea eta Harituz bertso elkartearekin. Horrenbestez, herriko elkarteekin duen lankidetza harremanak sustatzen jarraitu nahi du, eta, hitzarmen horien bidez, elkarteei haien jarduerak garatzeko eta urteko programak aurrera ateratzeko beharrezkoak diren baliabideak eskaini.

Udaleko Kultura sailak hitzarmen berriak sinatu ditu Oinkari dantza taldearekin eta Harituz bertso elkartearekin. Horrenbestez, herriko elkarteekin duen lankidetza harremanak sustatzen jarraitu nahi du, eta, hitzarmen horien bidez, elkarteei haien jarduerak garatzeko eta urteko programak aurrera ateratzeko beharrezkoak diren baliabideak eskaini nahi dizkie. Asteartean Beatriz Unzue alkatea Oinkari dantza taldeko Eneko Arteaga ordezkariarekin bildu zen eta 25.000 euroko lankidetza hitzarmena sinatu zuten udaletxeko Batzar aretoan.

Horrela, Oinkari dantza taldeak kudeatzen duen dantza eskolaren jarduera babestuko du udalak, Aurresku Ligaren aurtengo edizioa diruz lagundu, Dantzari eskolaren emanaldia sustatu, uztailaren 24an, udako kaleko kultur programazioaren barnean antolatu den Korrontzi + Oinkari emanaldia antolatu eta Olentzeroren jaitsieran dantza taldearen parte hartzea bermatu.

Bestetik, atzo, osteguna, Harituz bertso elkartearen ordezkaria den Beñat Iguaranekin 4.000 euroko lankidetza hitzarmena sinatu zuen alkateak. Tolosaldeko udalerrietan bertsolaritza eta bertso eskolak bultzatzea, eta bertso eskolan hasteko beharrezkoak diren ekintzak gauzatzea diruz lagunduko du Amasa-Villabonako Udalak hitzarmen bidez.

Osasun egoeraren garapenak utziko balu, hemendik urte bukaera bitartean herriko kultur elkarteek antolatu ditzaketen ekimenak (Amasako Samartiñak, Txakolin eguna, Olentzaroaren bidea...) laguntzeko hitzarmen berriak sinatzea aurreikusten du udalak.


Ping pong txapelketa Altsasun

Ilbeltzaren 28an, larunbata, 3x3 ping pong txapelketa izanen da Intxostiapunta gazte gunean. Ilbeltzaren 27an, ostirala, Sexgunea izanen da.

Hilabete bukaerako ostiraletan Intxostiapunta gazte gunean Sexgune sexu aholkularitza dago; hortaz, ilbeltzaren 27an, 17:30etik aurrera egin daiteke sexologoarekin kontsulta konfidentziala eta doakoa. Bestetik, asteburuaren gazte agendaren barruan, ilbeltzaren 28an, larunbata, 18:00etatik aurrera, 3x3 ping pong txapelketa izanen da.


Donostian etxegabetze arriskuan dauden familiek Azoraren presioak salatu dituzte

Euren etxebizitzak utz ditzaten Azorak egiten dizkien "mehatxuak eta presioak bertan behera uzteko" eskatu dute. Ezin dute ordaindu funtsak kontratuak berritzeko eskatzen dien % 33ko igoera, Ategorrietako bizilagunek 750 eta 900 euro arteko errentak ordaintzen baitituzte dagoeneko hilean.

Azora auzo elkarteak, Kaleratzeak Stop eta Alokairu elkarteak salatu dute "presioak" jasaten ari direla Ategorrietako sei familia Azora Capital funtsaren partetik, etxeak utz ditzaten. Haiek baina, ziurtatu dute, ez dituztela euren etxeetako giltzak emango eta egungo errentak ordaintzen jarraituko dutela.

Pertsona horien alokairu-kontratuak berriki amaitu dira, eta, orain, salatu dutenez, funtsak % 33 igo nahi die alokairuaren prezioa. Baldintza ez onartzekotan, telefonoz presionatzen dituzte, antza, sei hilabeterako kontratua sinatu dezaten, ondoren etxebizitza uzteko baldintzarekin.

Aipatu elkarteek elkarretaratzea egin dute gaur Donostian, eta Altza-Larratxo Caritaseko, LAB eta CNT sindikatuetako, EH bilduko eta Elkarrekin Podemoseko ordezkariek hartu dute parte, antolatzaileek ohar baten bidez jakinarazi dutenez.

Protesta horretan, gogora ekarri dute urriaren 20an Eneko Goia Donostiako alkatearekin bildu zirela Azora Capitalekin bitartekari lanak egin zitzan eskatzeko, azken horrek kaltetutako familiei zazpi urterako kontratuak eskain diezazkien, ordaintzen ari diren errenten gaineko KPIan oinarritutako igoerarekin.

Bizilagun horiek 750 eta 900 euro arteko errentak ordaintzen dituzte hilean, Kaleratzeak Stop elkarteak azaldu duenez, hau da, Eusko Jaurlaritzak argitaratutako Alokairu Merkatuaren Estatistikak gomendatzen duenaren gainetik. Gainera, Ategorrietako eraikin asko egoera "txarrean" daudela eta ez dutela Eraikinen Azterketa Teknikoa gainditzen azpimarratu dute.

Bizilagunek adierazi dutenez, ez dituzte etxe horiek utziko ez eta giltzak entregatuko ere, eta egungo errenta ordaintzen jarraituko dute, ordaintzeko moduko kontratuak sinatu arte. Etxebizitzak husteko "mehatxuak eta presioak bertan behera uztea" eskatu dute, Azorak proposatzen duen " % 33ko igoera ordaindu ezin dutelako", eta kontratuak zazpi urterako berritzea eskatu dute, KPIren araberako igoerarekin.

Inmobiliaria Vascongadak kudeatzen zituen alokairuko 300 etxebizitza erosi zituen 2020ko otsailean Azora Capital taldeak. Etxebizitza horien artean Ategorrietako sei etxebizitza hauek leudeke. Eneko Goia Donostiako alkateak orduan ziurtatu zuenez, Azora inbertsio funtsak 300 etxebizitza eta lokal inguruko alokairu-kontratuei eusteko konpromisoa adierazi zion, "dauden baldintzetan".


Denboraldia kirtenetik hartzeko

Zarrauztarrakoak aurreko denboraldiaren aurkezpenean. Bukatu zuen moduan hasi du denboraldi berria Zarauztarra Txirrindulari Kirol Elkarteak: emaitza onak lortuz eta podium gainera igoz. 2012-2013 denboraldian hainbat txirrindulari nabarmendu zen pistan, ziklo- krosean, mendi bizikletan eta errepidean: Iago Aizpurua eta Iñigo Eizagirre kimu edo alebinetan; Alex Garcia eta Haritz Erasun infantiletan; Jokin Aranburu eta Aratz Olaizola kadeteetan eta Asier Arana juniorretan. Era berean, Xabier Gorrotxategik 2012ko Zarauzko Kirolari Onenaren saria jaso zuen Zarauzko Kirol Patronatuaren eskutik, errepidean eta pistan egindako denboraldi onagatik. 2013-2014ko denboraldia hasi besterik ez da egin, eta momentuz pistako txapelketa jokatzen ari dira txirrindulariak. Emaitza onak lortuz, gainera. Aratz Olaizolak, hain zuzen, Gipuzkoako Pistako Saria irabazi berri du, junior mailan. Etzi Kluben Arteko Gipuzkoako Txapelketaren bigarren jardunaldia jokatuko dute juniorrek, txapeldunak izateko «aukera argiekin». Bestalde, otsailaren 1ean eta 2an, banakako Gipuzkoako Txapelketa izango da, kadete zein junior mailan. Pista eta ziklo-kroseko txapelketak otsailaren hasieran bukatuko dituzte, eta ondoren, martxoa inguruan errepideko jardunaldiekin hasiko dira. Bitarte horretan, elkarteko txirrindulariak aurkeztuko dituztela aurreikusi dute. Horretarako, festa herrikoi bat antolatzeko asmoa dute elkarteko kideek. Izan ere, kirol horrek duen irudi «arriskutsua»—dopajearen auziak eta erorketek eraginda, kasu— aldatu eta herritarrak txirrindularitzara erakartzea da Zarauztarra Txirrindulari Kirol Elkartearen helburua. Egoera zaila Gizarteak bizi duen egoera ekonomiko larria arlo guztietara zabaldu da, baita kirolera ere. Eta Zarauztarra elkarteak ere pairatu du hori. Iaz babesle nagusia erori, eta herriko enpresen eta saltokien laguntzarekin—Altuna autoak; Arazi, Kebidek eta Gesalaga enpresak; Aurrera eta Zarautz Playa tabernak; Azanza garajea; Zufiria garraioak; Garrastazu eta Zarautz optikak; Lukas eta Zarautz serigrafia— egin du aurrera. Horrez gain, Zarauzko Udalaren diru laguntza ere jasotzen du. Hala ere, kirol «garestia» da txirrindularitza, eta ez da nahikoa lau talde mantentzeko denboraldi osoan zehar. Dena den, aurrera jarraitzea lortu du. Zailtasunak zailtasun, harrobia lantzen jarraitzen du elkarteak. Horren adibide da Aratz Olaizolak eta Jokin Aranburuk aurreko denboraldian lortutakoak. Pistan Espainiako txapelketan hartu zuten parte biek, Euskadiko Selekzioarekin.Taldekako abiadura proban kadete mailako marka berria ezarri zuten biek. Horrez gain, jazarpenean, eskratxean eta 500 metrotan bigarren egin zuen Aranburuk Espainian eta Olaizolak hirugarren abiaduran eta 500 metrotan. Era berean, bigarren postuan sailkatu zen Euskadiko pistako txapelketan, ominum modalitatean eta Valentziako pistako ligako bigarren jardunaldian. Postu bera eskuratu zuen Aranburuk Gipuzkoako Sarian. Ekitaldi gehiago Errepidean, pistan, ziklo-krosean eta mendian ibiltzeaz gain, bestelako ekitaldiak ere antolatu ohi ditu elkarteak. Esaterako, mendi bizikleta festa egin zuten iaz ere, martxoaren 24an Abendañon. Elkarteak antolatu ohi du Joxe Mari Artetxeren omenezko Txirrindularitza Kriteriuma ere, Santa Klarako, Azken Portuko eta Aritzbataldeko festen barruan. Horrez gain, Txirrindularitza Egokituko Nazioarteko Kriteriumaz arduratzen da elkartea. Iosu eta Jose Angel Arroitaonandia anaiek hartzen dute parte proba horretan, tandemean. Beste hainbat jardunalditan ere hartzen dute parte txirrindulariek. Sanpelaioetan txosna jartzen dute urtero Iñurritzan, eta San Silbestre lasterketan ere korritzen dute txirrindulariek, besteak beste. Informazio gehiago bildu eta elkartearekin harremanetan jarri nahi izanez gero, bisitatu ondorengo webgunea: http://zarauztarratke.blogspot.com.es


Liburuaren astea. Lehen Hezkuntzako haurrendako desbersintasunak murrizten tailerra Manolita Thunders artistarekin

Altsasu. Liburuaren astea. Lehen Hezkuntzako haurrendako desbersintasunak murrizten tailerra Manolita Thunders artistarekin. Izena ematea: Liburutegian. 17:30ean, Iortia kultur gunean.


Udalak baserritarrekin bilera deitu du ostegunerako (urriak 27)

Nekazaritza eremuan egin diren lanen berri eman eta hurrengo urteko aurrekontuak adosteko izango da hitzordua.

Soraluzeko Udaleko Ingurumenaren eta Landa Garapenaren batzordeak bilera egingo du herriko baserritarrekin nekazaritza eremuan egin diren lanen berri eman eta datorren urteko egitasmoak adosteko.

Aurreko urteetako bideari jarraiki antolatu dute hitzordu eta datorren ostegunean, urriaren 27an 19.00etan, udaletxeko saio aretoan.

Bileraren helburua urtean zehar landa-gunean egin diren eta egingo diren lanen berri ematea izango da eta, era berean, 2023. urteko aurrekontua adostu eta zehazteko asmoz baserritarrek dituzten eskaera eta proposamenak jasotzeko baliatuko dute.


Azkoitian "legez kanpoko hiru zabortegi" daudela salatu du Eguzkik

Juin Txiki industrialdearen gainetik igarotzen den saihesbidearen zubipea, industrialde hori eta Ugarte kalea "askorentzat zabortegi" bilakatu dela adierazi du Eguzkik, eta haren larritasunaz ohartarazi du talde ekologistak.

Azkoitian "legez kanpoko hiru zabortegi" identifikatu ditu azken asteetan Eguzki talde ekologistak. Taldeak adierazi duenez, Urola ibaiaren ertzean edota ibaian bertan kokatzen dira hiru zabortegiak: Juin Txiki industrialdearen gainetik igarotzen den saihesbidearen zubipean, industrialde horretan bertan eta Ugarte kalean -Lidl supermerkatuko eraikin zaharraren atzealdean-. Erakundeen "kontrolik gabeko zabortegiak" direla eta ibaitik gertu "zabor mordoa" pillatzen dela azpimarratu du Eguzkik. "Benetan larria da gertatzen ari dena", esan dute.

Irudien bidez salatu nahi izan du Eguzkik afera. Hain zuzen ere, argitaratu dituen argazki eta bideoetan ikus daiteke herritarrek askotariko zaborrak uzten dituztela hiru gune horietan; horien artean, elektrogailuak ere jaso dituztela gaineratu dute. "Argi dagoena da batzuentzako zabortegiak bilakatu direla gune horiek". Ugarte kalean, ibaiaren izkinean zeuden zaborrak jaso dituzte ekologistek, arazoa "agerian" jarri nahian. Adierazi dutenez, botatako zabor asko edukiontzietatik "oso-oso gertu" zeuden: "Hondakinak nonahi botatzeko aitzakiarik inoiz ez dago, baina are gutxiago kasu honetan", ohartarazi dute.

Eguzkiko kideek behin baino gehiagotan adierazi dute Juin Txiki industriagunea zein Lidl zaharraren atzeko aldea "puntu beltzak" direla han pilatzen diren zaborrei dagokionez. Joan zen ekainean hango hondakinak jaso eta eliza atarira eraman zituzten ekologistek, herritarrak sentsibilizatzeko asmoz, baina kanpaina amaitu eta hiru hilabetera, Juin Txiki industrialdean egoera lehengora itzuli dela jakinarazi dute: "Malda berriz hondakinez beteta dago. Gehienak plastikoak dira, baina denetik dago, baita garbigailu bat ere".

Egoeraz ohartarazi diete Ur Agentziari eta Azkoitiko Udalari, eta aurreratu dute udalarekin elkartzekoak direla egun batzuk barru: "Udaltzainak Altzibarretik Juin Txikirainoko ibai zatia begiratzen hasiko direla espero dugu. Haien presentziak aldaketa eragingo luke herrian, zaintzaile edo zelatari batzuk egongo liratekeelako arazoa ekiditeko".

Hemen ikus daitezke Eguzkik argitaratu dituen bideoak:


Afrikan eta Ameriketan kooperante ibiliko diren 83 gazte aukeratuko dituzte asteburu honetan Barrian

Eusko Jaurlaritzak gobernuz kanpoko 14 erakunderekin batera garatutako proiektuetan hartu ahal izango dute parte. Hautaketa prozesura aurkezteko arrazoiak azaldu dizkiete gazteek ETBri.


BERTSO SAIOA: Gazteen saioa, Bertsoaroa

Azaroaren 11an, gazteen bertso saioa izanen da. Bertsoaroan ohiko zita da gazteena, eta aurten ere, bertsolaritzaren belaunaldi berriak bultzatzeko apustuari eutsiko dio zikloak. Ildo horretan, Katakrak-en lehorreratuko da lehenengo aldiz Bertsoaroa, bertsolari zein entzule gazteei espazio atsegin eta gertukoa eskaini asmoz.


Dantzaren Nazioarteko Eguna ari dira ospatzen Ibarran

Alurr dantza taldeko txikienak kaleak alaitzera atera dira goizean, eta bazkalaurretik plazan eskaini dute saioa.

Dantzaren Nazioarteko Eguna da gaur, eta eguna ospatzen ari da Alurr dantza taldea. Atzo iluntzea, taldeko dantzari gazteek eskaini zuten emanaldia, eta gaur txikienen txanda izan da. Goizean zehar, kaleetan barrena ibili dira, eta eguerdian guztian plazan elkartu dira emanaldia eskaintzeko.

Plaza bete-bete eginda hasi dute saioa, baina, euria hasi du eta aterpean amaitu behar izan dute. Barrikotea egin dute jarraian, tripa betetzeko, eta arratsaldean, Ttipikakoak taldearen emanaldia izango da.


Andra Mari eguneko meza Parrokian egingo da

COVID-19ak eraginda, aurten ez da Andra Mari eguneko meza Antiguako elizan egingo. "Bizi dugun egoera dela-eta leku gutxi dago Antiguako elizan; hala, Parrokian egingo dugu 11:00etan segurtasun distantzia bermatuz", jakinarazi dute.


'El callejon de las almas perdidas' eta 'Ilargirantz' emango dituzte Modelo aretoan

Guillermo del Toro zinegile mexikarraren thriller berria da El callejon de las almas perdidas filma, eta aktore lanetan, besteak beste, Bradley Cooper eta Cate Blanchett aritu dira. Bestalde, Alemaniako Moonbound ipuin ezagunean oinarritutako Ilargirantz animazioko filma eskainiko dute etxeko txikientzat, euskaraz.

Otsailak 5, larunbata

16:45. Ilargirantz

19:15. El callejon de las almas perdidas

22:15. El callejon de las almas perdidas

Otsailak 6, igandea

16:45. Ilargirantz

19:15. El callejon de las almas perdidas

Otsailak 7, astelehena (ikusleen eguna)

17:00. El callejon de las almas perdidas

20:30. El callejon de las almas perdidas

Otsailak 8, asteartea

20:30. No somos nada


Lehen itzulian garaipen estua lortu duen arren, aurreikuspen onak dira Macronentzat

Frantziako hauteskunde legislatiboen biharamunean macronen alderdia gehiengo zabala lortzeko bidean dela uste dute aditu gehienek.


Anjel Oiarbide: "Herritarrok uste baino indar handiagoa dugu batzen bagara"


Getaria, Mundaka, Hondarribia, Orio eta Bakio, etxe turistiko gehien dituzten herriak Hegoaldean

Espainiako Estatistika Institutuak herri bakoitzean turistei alokatzeko dauden etxebizitzen kopuruaren berri eman du, eta etxebizitza ororekiko proportzioa kalkulatu du. Getarian 2011n erroldatuta zeuden etxebizitza guztien %3,2 dira.

Espero zitekeenez, Hego Euskal Herrian ere kostaldea da etxebizitza turistikoak jartzeko lekurik aproposena. Espainiako Estatistika Institutuak (INE) zabaldu dituen datuek hala baieztatzen dute. Herri bakoitzean, turistei alokatzeko dagoen etxebizitza kopurua zerrenda batean jarri du INEk, eta Hegoaldeko erretratu bat egiteko aukera ematen du.

Beste datu batzuk, ordea, ez dira asmatzeko horren errazak. Bizkaiak Hegoaldeko biztanleriarik handiena eduki arren (1.100.000 biztanle pasatxo), eta kostan badago ere, Gipuzkoak (717.000 biztanle) baino etxebizitza turistiko gutxiago ditu, absolutuki zein erlatiboki. Gipuzkoan 2.241 etxebizitza turistiko daude, erroldan agertzen diren bizileku guztien %0,7. Bizkaian, berriz, 2.025 (%0,4). Nafarroan, 1.071 daude (%0,4), eta, Araban daude gutxien: 332 (%0,2).

Nagusitasuna, batez ere Donostiari zor dio Gipuzkoak. Han 1.409 etxebizitza turistiko daude. Donostiako bizitoki guztien %1,6 horretarako erabiltzen dituzte. Bilbon %0,6 dira, 1.005 denera; Iruñean, 449 (%0,5), eta, Gasteizen, 152 (%0,1).

Baina ez da Donostia bakarrik. Iruñea eta Bilboren ondoren, Hondarribia da Hegoaldeko laugarren hiria, turistentzako alokairuei dagokienez. 197 etxebizitza turistiko daude han, eta dentsitatea Donostian baino are handiagoa da: %2,4. Horrez gain, Zarautz laugarren agertzen da zerrendan, Gasteizen ondoren: 148 etxebizitza turistiko (%1,3).

Arabako hiriburuan 152 dira turistentzako alokairurako jarritakoak (%0,2).

Zerrendan jarraitzen duten herriak kostaldekoak dira nagusiki: Getxo (119, %0,4), Bermeo (74, %0,9), Tutera (66, %0,4), Sopela (59, %1,0) eta Bakio (57, %1,9). Ondoren datoz Barakaldo (57, %01) eta Lekeitio (51, %1). Oriok (50, %2) berreskuratzen du berriz Gipuzkoaren nagusitasuna.

Herriz herriko bilaketa egin daiteke tresna honekin, eta irakurleak ordena ditzake irizpideen arabera. Kontuan hartu behar da berez, badirela are proportzio handiagoa duten herriak, esaterako Nafarroan, Orreaga (2, %10,5) eta Itzaltzu (3, %9,1); Gipuzkoan Baliarrain (2, %3,5), eta Bizkaian Gizaburuaga (3, %3,3). Baina oso herri txikiak direnez, alokairu turistikorako etxe baten gorabeherak asko aldatzen du proportzioa.

Aurtengo abuztuko datuak bildu ditu INEk, eta 2011. urteko etxebizitzen erroldarekin parekatu ditu. Turistentzako etxebizitzak alokatzeko plataformen datuak erabili dituzte ikertzaileek azterketa egiteko. INEk Interneten «aspaldi» lanean ari diren hiru plataforma aipatu ditu lanaren metodologia azaltzeko orduan, baina ez du zehaztu zeintzuk diren. Haien webetatik ateratako informazioarekin osatu dute etxebizitza turistikoen datu basea. Beraz, pentsa daiteke aurkeztutako datuak gutxieneko kopuruak direla, eta litekeena dela etxebizitza turistiko gehiago egotea merkatuan.


Antzerkiak, musikak eta zinemak Junkal plazatxoa hartuko dute

Asteburua hau ere kultur ekitaldiz beteta dator. Datozen egunetarakoere emanaldi ugari antolatu ditu Kultura sailak. Ostegunetik larunbatera, antzerkiak, musikak eta zinemak Junkal plazatxoa hartuko dute beste aste batez.

Lehen hitzordua etzi (osteguna, hilak 22) izango da, iluntzean, 20:00etan. Trapuzaharra antzerki konpainiak Turistreando antzezlana taularatuko du, gaztelaniaz. Emanaldi honetan bidaia agentzia baten istorioa kontatuko dute, turismo industrialak edo masa turismoak ingurumenean dituen ondorioak minimizatzeko kanpaina bat abiatuko dute.

Ostiralean aldiz, musika izango da protagonista nagusia. Travellins brothers taldeak kontzertua eskainiko du, ryththm eta blus musikaz beteko dute plaza. 20:00etan ekingo diote musika emanaldiari.

Asteburua ixteko, abenturazko eta fantasiazko film bat eskainiko diete etxeko txikienei eta haien gurasoei. 22:00etatik aurrera, Aladdin obra klasikoaren bertsio berria (2019koa) proiektatuko dute.

Hiru saioak doakoak izango dira, baina gonbidapenak eskuratu beharko dira bertaratzeko, saioak hasi baino 50 minutu lehenago.

Proposamen gehiago

Junkal plazatxoa ez da izango asteburuko kultur agertoki bakarra. Izan ere, larunbatetik igandera bitarte Kontenporanea arte garaikidearen topaketa egingo dute San Juan plazan. Kultur sailaren arabera, aurtengo asmoa da “izandakoaren ikuspegiak partekatzeko gune bat sortzea, dikotomia hori ulertu eta lantzeko”. Gaia pandemiaren egoeraren ondorioz kanpoaren eta barrukoaren artean sortutako kontraste hori izango da. Zortzi proposamen artistiko egongo dira plazan. Bisita gidatu bat ere antolatu dute ostiralerako, 18:00etan.


Literatura Mintegia

Literatura Mintegia. Emakumeen Euskal Literatura ikuspegi feministatik. Gari eta goroldiozko. Anariren liburuari buruz. Gidaria Añaine Agirre.


'Haurrari' olio solidarioa sortu dute Lantziegon, Duchenne gaixotasuna ikertzeko

Lantziegoko Erroiz olio errotak Haurrari oliba olio birjina estra solidarioaren berri eman du. Itziar Ituño eta Maitena Salinas aktoreek babestu dute egitasmoa, eta bildutakoaren %30 Duchenne gaixotasun degeneratiboaren ikerketara bideratuko da.

Erroiz olio dolareko kideek azaldu dutenez, Haurrari oliba olioa Arabako uzta berriko olioa da, eta olibaren lehen bilketa egunean, azaroan, bildutako olibekin egina dago; "olibarik onenekin", beraz. Gainera, erabilitako olibak Arroniz motakoak dira, guztiak bertakoak, Lantziego eta ingurukoak.

Goi mailako olio berezi horretatik saldutako botila bakoitzarengatik lortutako diruaren %30 Duchenne & Becker elkarteari bideratuko zaio. Izan ere, Lantziegotik hurbil dagoen Kripan herrian du ama Aratzek, Duchenne gaixotasun degeneratiboa duen 3 urteko mutiko batek. Jasotako dirua berari eta gaixotasun hori duten guztiei lagunduko dieten ikerketan zein gaixotasunaren ezagutzan erabiliko da.

Itziar Ituño eta Maitena Salinas aktoreek babestu dute egitasmoa, eta botila bakoitzak euren sinadura darama.

Erroiz Lantziego herrian (Arabako Errioxa) kokatutako olio errota da. / ERROIZ

Duchenneko gaixotasuna

Duchenneko muskulu-distrofia (DMD) haurtzaroan diagnostikatutako muskulu distrofiarik ohikoena da. Munduko 5.000 haurretatik bati eragiten dio, eta 20.000 kasu berri atzematen dira urtero; horien artean, Kripaneko Aratz dago. Gaixotasun horrek, besteak beste, nabarmen murrizten ditu kaltetuen bizitza urteak.

2019an, Abuelari

Ez da Lantziegoko Erroiz errota arabarrak martxan jartzen duen lehen elkartasun ekimena. Izan ere, oliba olio berriarekin batera, urtero ekoizpen solidario bat abiatzea erabaki zuten 2019an. Orduan, Abuelari izeneko litro erdiko botila atera zuten, Jon Maia bertsolariarekin elkarlanean. 15 euroan saldutako botiletatik lortutako diruaren %30 Arabako Errioxako bertso eskolara bideratzen dute.

Online salmenta

Haurrari euskal olioaren 250 ml-ko botila bakoitzak 8 euroko prezioa izango du. Bi olio solidario horiek —Abuelari eta Haurrari— eta Erroiz olio errotako gainerakoak www.erroiz.eus webgune berriko online dendan erosi daitezke. "Atera denetik Haurrari olioak harrera ezin hobea izan du", azaldu dute Erroiz errotako lagunek.


Pertsona bat desagertu da Azpeitian, eta haren bila ari da Ertzaintza

Memona Ahmed izena du desagertutako pertsonak, eta 17 urte ditu. Atzo arratsaldean jarri zuen familiak salaketa.

Herritar bat desagertu da, eta haren bila ari da Ertzaintza. Desagertutako pertsonak Memona Ahmed izena du, eta 17 urte ditu. Azpeitian ikusi zuten azkenekoz, eta uste dute Gipuzkoan egon daitekeela. Senitartekoek atzo –ostirala– arratsaldean jarri zuten salaketa Ertzaintzan.

Desagertu zen unean, jertsea, txaleko gris bat, kirola egiteko galtza grisak, eta kirolerako oinetakoak zeramatzan jantzita. Begi marroiak, gaztain koloreko ile lisoa eta 1,65 metroko altuera ditu desagertuak.